PART VI: THUTHIANGHLIM KENKAWH DAN LE FINKHAWM DAN - Hre Mang\nPART VI: THUTHIANGHLIM KENKAWH DAN LE FINKHAWM DAN\n(Canonicity and transmission of scripture)\nThuthianghlim finkhawmdan (Canonovity) timi cu Bibal hi Pathian thawkkhummi asi ti ziangtin an theithei ih an finkhawm? Cuitlunah a tu ih kan hmanmi Baibal bu 66 hi ziangtin a ra suak? Ziangruangah Pathian thawkkhummi tutak asi tiah an pom? Thildang sakhuanak thu hla an nganmi pawl hmuah ziangruangah an hnawng? Tui kan hmanmni cabu pawl lawng hi Pathian thutak vekin ziangtin an rak pom timi thu asi. Curuangah, a tu ah kan hmanmi bu 66 pawl cu thutak asi tiah ziangtin an rak pomih an fin khawm tiah kan zoh tlunah ziangruangah cabu dang an nganmi thenkhat pawl an rak hnawng timi thu khal kan zoh ding.\nCanon timi cu "tehfung" tinak asi ih Greek tong ihsin a rak mi asi. Nunnak tehfung ti simnak khalah hmantheih asi ih leitlun fimthiamnak thu tehfung khalah hman thothomi tongkam asi. Kal 6:16 ah Paul in nun kawsakdan tehfung thu simnakah a hmang. Kawhhran pupa pawlin Thuthiang hi nun khawsakdan tehfungah an rak hmang. Ziangruangah tile Thuthiang cu an zumih an zumnak le an tuahnak ziangkim thutak tehfungah an rak hman ruangah asi.\nCuitlunah 'tehfung" timi cu a umzat tehnak khalah hman asi. Curuangah tui kan hmanmi 'tehfung' timi tongkam hi Thuthiang tehnak fung khalah hman asi. Alexendria ih Bishop Athanasius (AD 350) kha himi tongkam hmang hmaisa bik tu in a lang.\nCuruangah tui kan hmanmi Baibal bu 66 hi ziangtin Pathian thutak, Pathian thawkkhummi asi ti an thei ih thutak vekin an rak kenkawh timi thu a hnuailam vekin tarlang asi.\nI. Thuthianghlim kenkawhdan le finkhawmdan a dawtdawt\nA. Pathian thawkkhummi asinak\nThuthiang hmuahhmuah cu Pathian thawkkhummi asi ih Thlarau Thianghlim kaihhruainakin milai hnenah pekmi asi (II Tim.3:16).\nKamsang pawlih rawngbawldan tlangpi cu Pathian in an mah hmangin milai hnenah thu a sim ding ti asi. Exo.7:1 nak hi thuthimnak tha zet asi. Moses khan tongkam thiam lo ka si ati, asinan Aaron kha Moses bawmtu dingah Pathian in a pek. Cu tikah Moses ih rawngbawlnak kha hmun tampi ahcun Aaron in a bawmin thu a sim sak ko ding. Sihmansehla, Pathian in Moses hnenah mawhphurhnak a pek ih ziangkim cu Moses hmin in tuahsuak asi ringring vekin, Pathian in milai hmangin milai pawl hnenah thu asim tikah milai tongkam in a suak nan Pathian in milai pawl cu hmanrua ah a hman ruangah an thu simmi pawl cu Pathian thu tiah zum asi.\nB. Milai in Pathian Thuthianghlim pawl cu an thei\nPathian thu cu milai in cabu sungah ngan in milai hnenah theihter asi tikah a theitu pawlin Pathian Thuthianghlim a sizia an thei. Thuthimnakah, Moses kha tlangpar ihsin a rung tum tikah Pathian thu kha Israel mi pawl hnenah a theihter haiih Isreal mipi pawlin "Lalpa in asim zo mi pawl hmuahhmuah kan thlun dingih kan tuah ding" tiah an ti (Exo.24:3,4,7). Hmundang khalah Pathian in Moses hnenah a theihter mi thu pawl kha Moses in ca sungah a ngan ih mipi a theihter tikah mipi pawlin Pathian thu a sizia an theithiam. Cuvek thotho in Thuthlungthar khal kha Dungthluntu pawlin Pathian thu an sim ih ca an ngan tikah mipi pawlin Pathian thu asi ti an theithei (I The.2:13).\nHi tawkah kan theihthiam dingmi cu Pathian in kamsang pawl hmangin a milesa pawl hnenah thu a sim tikah Pathian fa le pawlin Pathian hnen ihsin a ra mi Pathian thutak a sizia an theithei ih an zum. Baibal cabu sungih thutak pawl hi Baibal sungah an ngan ih an rak telh ruangah Pathian in a thawkkhum hai ih thuneihnak an nei asilo. Pathian in a thu cu milai hmangin milai hnenah a theihter hai mi asi sawn. Pathian in kamsang pawl hmangin a thu cu milai hnenah a theihter ih cabu sungah an ngan ter mi pawl cu Pathian fa le pawlin Thuthianghlim a sizia an thei ih an zum. Cuticun, Pathian thutak cu upatnak thawn an zum ih an thlun. Baibal sungah bu 66 lawng a umnak cu Pathian in hihmuah hi milai in Amah an pehtlaihnak hrang lamhmuhtu dingah a tawk a ti ruangah asi.\nC. Milai in an finkhawm ih an kenkawhdan\nTui kan neihmi kan Bibal bu 66 hi voikhat te ah pekmi an si lo. Tikcu reizet (kum 1600) sungah tuahsuakmi asi. Asinan, Pathian fa le pawlin sankhat hnu sankhat Pathian thu cu an theiih an kilvengin an kenkawh ringring.\nThuthlunghlun cabu pawl hi Pathian fa le pawlin bu khat hnu bu khat ziangtinThuthianghlim sungah an telh, ziangtin thutak asi tiah an thei ih an kilkhawi in an kenkawh ti simtheinak a um. Moses ih ca nganmi pawl cu Pathian thu a si tiah mipi pawlin an theih vekin Puanthlam sungih Thukam kuang kiangte ah an ret (Daan.31:26; II Siang.23:24-25; Joshua.24:26). Samuel in siangpahrang ih covo le tuanvo pawl kha cauk sungah a nganih hmun thianghlim ah a ret ( I Sanu. 10:25).\nKamsang dang pawlin kamsang dang nganmi thuthianghlim pawl cu Pathian thu an sizia theihtiamnak dingin simmi an nei. Thuthimnakah, Maikhah in Isaiah ngan mi thu a sim (Mai.4:1-4 : Isai.2:2-4). Daniel in Jeremiah ih thu simmi pawl kha Pathian thu asi tiah a sim (Dan.9:2; Jer.25:11)); Ezara in Hakai, Zechariah le Jeremiah ih simmi thu pawl kha Pathian thu asi ti a thei (Eza.1:1;5:1). Cun, Nehemiah le Zechariah in kamsang dang pawl thu kha Pathian thu a sizia an thei ( Neh.9:30;Zech 7:7,12). Cuticun, Pathian thupek vekin ngan mi thu pawl cu tha zetin ret le kilkhawi an si ti a fiang (Dan.9:9; Deu.17:18).\nThuthlungthar Baibal cabu pawl hi Dungthluntu neta bikin thuthiang a ngan theh hlan hmanah khawnkhawm ih retthat an si ti a lang. Thuthimnakah, Piter in Paul ih cakuat pawl thu asim (II Pit.3:15-16).\nA tui kan hmanmi Thiuthlungthar Pathian Thuthianghlim hi ziangtin cabu pakhat ah an rak tuah ih Pathian thawkkhummi asi ti ziangtin an rak pom ti kan zoh fiang hnik pei. Thuthlungthar cabu pawl cu ziangtin Pathian thawkkhummi asi ti an rak pomnak kan zohhlan ah Pathian thutak in dodalnak a rak tonmi pawl kan zoh hmaisa ding.\nA. Thuthlungthar cabu pom le kenkawh asinak dingah a daltu pawl\nJesu a thih le a thawhsal hnu ah Dungthluntu pawl cu thuthangttha kenkawhtu an rak si. An theihmi thuthangttha cu an kaa in anmah rori in an sim ruangah Thuthangttha cabu an rak ttul tuk lo tluk a si. Cuticun AD 60 tiang hrawng ahcun Thuthangttha cu cabu ah ngan ttul ciamco tuk hrih loin a lang. Ziangruangah tile Rundamtu Zesu kha mit ih hmu tu le a thu rak dawngsawngtu rori an damlai ih anmah in thuthangttha cu an sim sawng vivo tikah cabu an ttul tuk lo ah a cang. Asinan a dunthluntu pawl cu kumkhua leitlunah an nung thei ve lo vekin Zesu in an hnenah thuthangttha a zirhmi le a theihter mi pawl kha a ra lai dingmi milai pawl hrangah cabu ah tuah in ret tthat a ttul.\nDuntluntu pawl san laiah ca in si loin kaa ih sim hi an rawngbawlnak bik a rak si. Thuthlunghlun san lai ihsin ca ngantu le danthiam pawlin Jews nunphung le sakhua daan pawl cu mipi hnenah kaa rori in phuang in zirh awknak cu an hmang tlangpi mi a rak si. Ewert in Jews pawlin ziangtin an nunphung le sakhua thuanthu pawl an rak zirh aw in an sim aw sawng timi thu a simnak ah hitin a sim: Jews miphun pawlin ca ih nganmi siar hnakin zirhtu pawlin an thu le hla pawl cu zohloin (byheart) an thei thluh ih cuticun mipi tawn khawm awknakah an rak zirh awk ttheu mi asi. Cuticun zokhal an nunphung le sakhua thu le hla a thei duhtu pawl cun an hruaitu pawl zirhmi cu an thinlung sungah thei thluh thei dingin an rak zuam awk bik mi asi. Cuvek thotho in Thuthangttar khal kha milai kaa in an rak sim ih an rak zirh sawng aw vivo asi ti cu el ding a um lo.\nAsinan Khrih dungthluntu pawl an thih hnu, AD kumzabi pakhat lole pakhat leh a hrek hrawng ihsin Thuthlungthar cabu ngan mi pawl kha an rak ngaihven thawk in an hawl suak vivo. Ziangruangah tile Zesu kha mit rori in a hmu tu le a kai rak thluntu pawl an um nawn lo tikah Dungtluntu pawlin kawhhran pawl hnenah thuthangtha an rak sim mi le ca an rak kuat mi pawl kha an finkhawi vivo sal. Cuticun, Thuthangttha pali pawl kha Zesu'i rawngbawlnak ca ngannak asi vekin zumtu, Zesu Khrih kha mitin a rak hmu ban nawn lo tu pawlin Khrih thu le a zirhnak thu an zirnakah le Dungthluntu pawlih ca ngan mi pawl kha kawhhran haihruai awknak, nunnak thlakthleng awknak le an zumnak ih lamhruaitu ah an hmang.\n2. Kawhhran zumtu pawl kha Mediterinean ram tthen pawlah an darh aw\nThuthlunghlun san laiih Jews pawl vek si loin AD kum zabi pakhatnak ih zumtu, khristian pawl cu hmuntin le ramtinah an rak darh aw celcel. Curuangah Thuthangttha cabu le Dungthluntu cakuat ngan mi pawl kha kawhhran tin a fehsuaknak dingah tikcu rei zet a duh ttheu. Ziangruangah tile kha lai ah cakuatnak khawl ttha ttha an rak neih lo ruangah cakuat le cabu pawl kha duhzatzat olaiten suah a rak theih lo. Curuangah hmun hrekkhatah Thuthangtha bu hrekkhat a thlengih hmun hrekkhat ah a dang hrekkhat lawng a thleng ttheu. Cuticun Thuthlungthar bu 27 pawl hi hmun hrekkhat ahcun khuimi pawl hi Pathian thawkkhummi thuthangttha an si ding tiah an rak el awk ttheunak asi. Hmun tthenkhat ih kawhhran misa hrekkhat pawlin cabu hrekkhat pawl hi voi tam deuh an rak siar ngah ih a dang zumtu hrekkhat pawlin bu dang pawl kha voi tam deuh an rak siar ngah ttheu. Curuangah hmun khat le hmun khat zumtu pawl lakah an ngainat cuangmi le an theih nal cuang mi Pathian thu kha a rak bang aw lo. Thuthlungthar bu 27 pawl hi a rak hmu hmaisa biktu pawlin Pathian thawkkhummi Thuthianghlim asi tiah an rak pom cio nan vio le khatah a bu 27 ten kawhhran pakhat le khua pakhatah a rak thleng thei loih khua pakhat le kawhhran pakhat in bu hrekkhat kha Pathian thawkkhummi vekin an rak pomih an rak siar lai ah khaw dang le hmun dangih a ummi zumtu khristian unau pawl cun bu dang pawl kha an rak hmu ih Pathian thawkkhummi tiah upatnak thawn an rak hmang. Cui tlunah an san lai ah lamzin pehtlaih tawnnak tthat lo ruang khalah khua pakhat le pakhat ih a ummi zumtu unau pawlin ziangvek cabu pawl kha Pathian thawkkhummi Thuthianghlim asi tiah Thlarau in a theihter hai ti thu an thei aw lohli thei lo ttheu. Cutikah kawhhran pakhat le pakhat hnenah Thlarau Thianghlim theihternak vekin Pathian thutak an co mi hlawm awknak ah khua a tlai ttheu. Cuticun tikcu ziangmawzat hmuntin le ramtin a feh suak hnu ah tui kan hman mi Thuthlungthar cabu 27 pawl hi Pathian thawkkhummi thuthianghlim asi tiah an rak pomih an rak nemhnget. Kum zabi 4 AD hrawng ahcun zianghman el awk ding um loin tui kan hman mi Thuthlungthar bu 27 cu Pathian thawk khummi thuthlainghlim asi tiah an rak pom thelpthlep.\nB. Thuthlungthar bu 27 pawl kha Pathian thawkkhummi thuthianghlim an si tiah nemhnget dingah le tehfung thawn khuimi cabu pawl kha Pathian thawkkhummi an si ti zohfel a ttulnak thu\nThuthlunghlun kha famkim zetin cekfel, kilkhawi, finkhawi le kenkawh a siih Grik tong in an leh tlunah khawm awknak tinah Pathian thu vekin an hman ttheu ruangah Thuthlungthar khal cuvekin tuah a ttul ve asi tiah kawhhran milesa pawlin an rak thei. Kawhhran thawh pek te ihsin thuthluhnghlun cu kawhhran thuthianghlimbu a rak si.Thutthimnakah, Peter in thu a sim tikah a hman mi cang 27 sungah cang 20 cu Thuthlunghlun sung ihsin a lakmi an si (Dung. 2:14-40). Cuvek thotho in Paul in Antioch ah thu a sim tikah cang 26 a simmi sungah cang 9 cu Thuthlunghlun sung ihsin a lakmi asi. Cuticun kawhhran hram thawh pek te ihsin Thuthlunghlun cu kawhhran hruai awknakah an hmanmi Pathian thuthianghlim bu asi ti kan thei thei. Curuangah Pathian in a fapa Jesu Khrih hmang in mailai hnenah thuthangtha a tarlangmi le Dungthluntu pawl hmangin thuthianghlim milai hnenah a theihter mi pawl cu cabu pakhat le leitlun ro thil vekin ret tthat a ttul a i tiah kawhhran hruaitu pawlin an rak thei.\n2. Mipi in Thuthlungthar kha kawhhranah an rak hmang\nKawhhran a thawh pekte ihsin khawm awknakah Thuthlunghlun sungih daan le kamsang pawl cangan mi an siar vekin Thuthlungthar pawl kha an siar ttheu. Thutthimnakah, Paul khalin kawhhran hnenah ca a kuat mi kha kawhhran hmin a tarlangmi kawhhran pakhat lawng si loin zumtu unau dang pawl hnen khalah siar ter vivo dingin thu a cah hai (I The.5:27). Cun Kolosian pawl hnenah ca a kuat mi kha Laodician ih a um mi zumtu unau pawl khal siar ter ve dingin thu a cah hai (Kl. 4:16; Thu.1:3).\nCuticun Thuthlungthar cabu pawl kha Pathian thawkkhummi thuthianghlim an si ti an theih tikah Thuthlunghlun pawl thawn hmunkhatah an ret hai. Cule kawhhran tinte in anmah te cauk neih cio an duh ih an neih hrih lo mi khal an hawl khawmih Pathian thawkkhummi thuthianghlim asi ti an theihmi pohpoh cu khawng khawmin hmunkhatah an ret khawm. Cuticun kawhhran pakhat cio in anmah le thuthianghlim bu cio cu an rak nei (II. Pet.3:15-16).\nKum zabi pahnih le a hrek (2 1/2 AD) hrawngah Aisa ram tthen hi Pontus (Tulai san ih Turkey) khua ah Marcion timi sakhua lam fehsual pa a rak um. Amah cu Jews pawl daan duh lo tu a rak siih Thuthlunghlun le Thuthlungthar hrekkhat pawl kha tanta in amai duhzawng cabu pawl lawng kha a lak khawmih amai duhzawng Thuthianghlim cabu hran te a rak tuah. Marcion cun Thuthlunghlun Pathian le Thuthlungthar Pathian cu an bang aw thei lo asi tiah a rak ti. Paul lawng kha Khrih dungthluntu pawl lakah mi rinum a siih mi dang pawl cu lalpai zirhnak pawl kha an feh sual pi asi tiah a ti. Cule Luke khal hi Jews pawl ih nunphung le sakhua daan ihsin a luat bik mi asi vekin a ca ngan mi pawl cu a pomsak. Curuangah Paul cakuat ngan mi (I & II Timothy tello) le Luke ih ngan mi cabu pawl lawng kha Thuthianghlim tiah a rak pom (AD. 140 ih a tehfung vekin). Cuticun a duh lo zawng hmuahhmuah cu a Pathian thutak tiah a pommi sung ihsin a hlawn thluh. Luke Thuthangtha sungih Thuthlunghlun thawn a peh par aw mi, John tihnimtu ih rawngbawlnak, Zesu in thlemnak a tuarnak thu pawl kha cubu sung ihsin a hlawn hai. Cuvek thotho in Kalatian cakuat sungih 3:6-9, 15-25 pawl khal kha Abraham le Jews daan thu pawl a tel ruangah Pathian thuthianghlim sungah a telh duh lo. Cuitlunah Rom cakuat sungih Isreal pawl thuanthu umnak pawl kha a hlawn hai ih amai duhzawng te lawng kha khawn khawm in ca bu hran te a tuah.\nMarcion in cuvek in thil a rak tuah ih Pathian thutak a rak lak tthen kha thilttha lo zet asinan khatlamah kawhhran pawlin an pommi thuthianghlim bu pawl kha felfaiten finkhawi dingin tha a rak pe sawn. Marcion in cutin Pathian thutak a lak tthen hlanah kawhhran khrihfa zumtu pawlin ziang cabu pawl kha Pathian thawkkhummi an si ti an rak thei thluh zo. Asinan cuvekin Marcion in a lak tthen tikah mi hrekkhat an lung a buai ih kawhhran in an Thuthianghlim kha felfai ten an tehfung thawn an zohtthat ih an kilkhawi tthat a tul asi ti an thei. Curuangah kawhhran pawlin Pathian Thuthianghlim tiah an pom mi pawl kha tthaten an kenkawh ih zianghman rin hlelhnak le thinnuam lo nak um loten Pathian thuthianghlim cu an zumnak le sakhua biaknak lam hruaitu dingah an finkhawi a ttul.\nMi hrekkhat ca ngantu pawlin an sakhuanak lam ih anmai mimal zumnak le ruahnak pawl kha a Dungthluntu pawl hmin asilole mi pakhatkhat hmin hmangin ca an nganih kawhhran zumtu khristian unau pawl lakah khuimi bik hi Pathian thawkkhummi thuthianghlim an si ti theihtheih lo ding khawpin ca ngan mi a phunphun an nawk celcel. Curuangah zumtu zovek khalin thutak an thleidan theinak dingah le rinhlelhnak um loin an nunnak lamhruaitu ah an hman theinak dingah kawhhran Pathian thawkkhummi Thuthianghlim cabu pawl kha finkhawm in an kilkhawi tthat a ttul. Culai ah an hnuailam ih can ngan mi pawl hi an lar zet:\ni. Epistle of Barnabas (AD. 79) (Barnabas ih cakuat)\nii. First Epistle of Clement (AD. 79) (Clemment ih cakuat pakhatnak)\niii. Shepherd of Herman (AD.115-140)\nvii. The Act of Paul (AD. 170) (Paual ih tuahnak)\nMidang hminsang ih ca ngan mi pawl hi AD zabi pahinhnak ihsin pali karlakah an lang tamzet. Hivek ca an ngannak san cu a thlangpi thu in thu pahnih a um. A pakhatnakah, Zesui nunnak, rawngbawlnak le thuanthu pawl hi Thuthianghlim sungah a famkim in ngan thluh asilo ruangah a thei bettu an um ding ti ruatin mi hrekkhat in ca an rak ngannak asi. Anmai suangtuahnak pawl kha thudik vekin mi pakhatkhat hmin hmangin thuanthu an rak phuah ih an rak ngan ciam co. A pahnihnakah, an sakhua lam thu an zumnak le an ruahnak pawl kha mi thlunter, midang zirh an duh ruangah Zesu’i zirhmi pawl kha Dungthluntu pawlin an nganmi vekin Dungthluntu pawl hminsang in ca an rak ngannak asi.\nHarrison in a sim dan cun, kawhhran pawl cu cuvek ca ttha lo lak ihsin an ralring zet. Origen cun " Kawhhran pawl cun Thuthangttha ( Zesu’i thu hla le zirhnak pawl ngannak) buli kan neiih fehsual (heretics) pawl cun bu tampi an nei" tiah a rak sim( AD. 185-254).\nHivek ca ngantu pawl thinlung le ruahnak a rak luattu ruahnak pakhat cu Gnosticism (Theihnak cu ziangkim asi timi ruahnak ihsin a suakmi fehsualnak), Dualism (Pathian cu a thianghlim ih leitlun le tisa cu a bawrhhlawh asi timi ruahnak ihsin ruahnak sual a suak mi) pawl ihsin a suakmi ruahsualnak asi. Pathian cu a thianghlim ih leitlun le tisa cu a thianghlim lo ruangah Pathian cu tisa thawn dai aw thei le hnawmhnawih aw thei asi loih theihnak lawng in rundamnak kan co thei tiah an zum. Curuangah Zesu ih Pathian sinak khal an pom loih milai rundamnak thu khalah Khrih in a zirh lo mi vekin lamzin dang pi in an zum.\nHivek zirhnak pawl hin khristian thurin tlangpi pawl cu an hnawngih milai sinak, sual le rundamnak thu pawl an zirhnak khalah Baibal in a zirhmi a kalh thluh. Curuangah kawhhran in hivek zirhnak pawl a do a tulih zumtu pawl cawkbuai lo dingin a thiarfihlim thei a tul.\ni. Thomas ih thuthangttha\nvi. Protevangelium of James\nxi. Nicodemus thuthangttha\ni. I Apocalypse of Paul ( Paul thupuan)\n"Diocletian ih lalkum kum 9 nak March thla ah lal thuasuah a suah ih biak inn pawl kha siatsuah thluh ding, thuthianghlim ngannak cabu pawl khal meisa ah ur thluh ding, kawhhran upa ttuan pawl khal zianghman canvo an nei thei lo ding, cuitlunah mai insangih a um men pawl khal an khristian sakhuanak an tlansan lo asile nasa zetin hremnak an tuar ding." Cumi lal thusuah a suak hnu rei lo te ah kawhhran upa pawl hmuahhmuah thawng inn ah thlak ttheh ding ti mi thusuah a suak lala. Cule thawng inn sungih an um laiah an khristian sakhuanak tlansan dingin a phunphun in hrem an si ding tiah an thusuah cun a sim bet.\nCuvek dinhmun ruangah khawhhran zumtu pawlin Pathian thawkkhum mi Thuthianghlim kha tthaten retin lalsual pawlin an siatsuah thei lo nak dingah finkhawi ding mawhphurhnak an nei.\nC. Thuthlungthar pawl kha Pathian thawkkhummi Thuthianghlim asi ti an theihtheinak thu tlangpi pawl:\nKum zabi pahnihnak (AD) hnu lam ahcun Thuthlungthar cabu pawl kha Pathian thawkkhummi vekin kawhhran upa pawlin an hmangih an ca ngannak le Pathian thu an simnakah an hmang thluh cio. A hnuailam ih ca nganmi pawlah hin Thuthlungthar sungih thu pawl Pathian thu vekin an hmannak kan hmu thei.\nA hnuailam ih tarlangmi pawlin Thuthlungthar Pathian Thuthiamnghlim pawl kha ziangtin bu khat hnu bu khat Pathian thusuak asi ti an rak pom timi a langter\nHimi kum zakhat sung ahhin Dungthluntu pwl thei tu pawlih ca ngan mi khal rak ngan thluh an si zo. Khrih dungthlun hleihnih pawlih ca ngan mi khal zapi theih an si zo ih anmah (Dungthluntu) thei tu pawlin an thu hla an simnak le ca ah an ngan mi pawl khal a famkim zo.\nDunghtluntu Peter in Paul ih cakuat pawl kha finkhawi in a um thu a sim, ( II. Pet. 3:15-16).\nRome khua kawhhran hruaitu pakhat dinhmun in Korin khua ah ca a kuat ih Mathew, Roman, I Korintian, Hebru, James cabu pawl lak ihsin tongkam pawl Pathian thu vekin a hmang.\nIgnatius hi Anticoh khua ah a pahnihnak bishop a ttuan ti lo cu a thu hla rel ding tam kan thei lo. Amah hi Empiror Trajan ih lal lai ah Martar tuar ve mi asi. Ignatius hin Paul cakuat pawl, Mathew le John thuthangtha pawl kha a thei ih a duh in a ngaina zet hai.\nDungthluntu pawlih hnatuannak thu nganmi tiah mi tampi in a thlangpi thu in an theihmi himi ca ngantu in Mathew le Luke Thuthangttha le Thupuan cabu sung ihsin a ca ngannak ah tampi hman mi a nei.\nHimi ca ngantu in Mathew, Rome, I & II Korintian, Ephesian, I & II Timothy, Titus, I & II Peter pawl hi Pathian Thuthianghlim vekin a hmang hai.\nLyons khua ih bishop ttuan mi Irenaeus (140-203) in a sim vekin, Papaias cu Smyrna ih bishop a si. Cule Polycarp ih rualpi a siih Dungthluntu John ih thu simmi rak thei tu asi. Central Asia ramtthen, Hieropolis khua ih bishop a ttuan lai ah hitin a sim, Mark cu Peter ih tonglettu asi ih Mark Thuthangttha ngan tu asi. Cule Mathew in a Thuthangttha kha Hebru tongin a ngan. John in Thuthangttha a simmi khal a thei ih I John le I Peter sungih thu pawl kha a ca ngannakah a hmang asi.\nDungthluntu John ih kaihhruai mi a rak si ih Smyrna (Western Asia ram tthen) khua ah bishop a rak ttuan. Anih in Philipian zumtu pawl hnenah ca kuat a rak ngan tikah Mathew, Luke, Dungthluntu pawl tuahnak, Rome, II Koritian, Kalatian, Philipian, Kolosian, II Thesolonika, I Timothy, Hebru, I Peter, I John le II John thuthianghlim pawl thu a theihnal zet thu asim.\nA ca sungah kan hmuh thei vekin ca ngan tu in Mathew, Ephesian, James, II Korintian, Philipian, I Thesolonika, Hebru, I John le Thupuan cabu pawl a theihfiang zet thu asim.\n10. Justin Martar (140 AD)\nA ca ngannakah Mathew 2 , Luke, le John thuthangtha sung thu pawl a telh cih mi a um. Cuitlunah Dungthluntu pawl tuahnak, Rome, I Korintian, Kalatian, Ephesian, Kolosian, II Thesolonika, Hebru, I Piter le Thupuan pawl tla fiangzetin a theih thu a sim.\nMarcion hi fehsual pakhat cu a rak sinan Thuthlungthar cabu rak suah hmaisa bik tu pakhat asi ve ruangah a thusimmi pawl lak ihsin zir dingmi a um. Amah cu fehsual asinan Thuthlungthar cabu a lak khawmih cabu pakhat a tuah tikah Thuthlungthar sungah a tel mi pawl an um. Luke Thuthangttha le Paul cakuat pakua (9) (Rom cakuat ihsin II Theosolonika tiang le Philemon) pawl kha a pom ih bu dang pawl kha Thuthlunghlun thawn an peh zawm awknak ruangah a hnawn hai.\nValentinus hi Alexendria ah Gnostic fehsualnak zirhtu asinan a zirhnak ah Mathew, John, Rome, I Korintian, Kalatian, Ephesian, Kolosian cabu pawl kha Patian thutak vekin a hmang hai ih Dungthlun, I John le I Peter cabu pawl thu a theih thu khal a sim.\nb. Ziangtik canah Thuthianghlim cu phuahcawp ca le thuanthu satliah pawl lak ihsin an rak thleidang (170-303 AD)\nDunthluntu pawl san a liam hnu ah sankhat a liam lala. Dungthluntu pawl thu simmi rak theitu pawl khal an thi hlo thluh zo. Cutikah Khrih dungthluntu pawl thu simmi rak theitu le an thu hla a thei fiangtu pawl an um nawn lo tikah thu simtu midangdang thu simmi an theih sawngmi le ca an siar mi lawng asi tikah ruahdan ngaihdan bang aw lo a suak vivo. Culai ah mi hrekkhat in ca a phunphun an ngan vivo tikah mi tampi in an sakhua lam hruaitu thutak, Pathian Thuthianghlim pawl kha rinhlelhnak an nei thawkih an buai celcel. Cuvek thubuai lakah ca suah hrekkhat sungah Pathian thutak an pommi thu an simnak hrekkhat pawl kan zoh hnik pei.\nMilan khua ih Ambrosian Library ah kum 1740 ah an sar suak mi ca tlep fate asi. Thuthlungthar cabu pawl lakah ziangziang pawl kha Pathian thutak tiah kawhhran zumtu pawlin an rak pom ti asim fiang. Rome kawhhran pawlin Thuthianghlim ti ah an rak pommi cabu pawl thu a sim fiang lawng hman si loin cabu pakhat cio thu maltete a sim tel mi a um. Thuthlungthar Pathian thu tiah an rak pom asi tiah a sim mi lakah tulai protestnat kawhhran in kan hmanmi Thuthlungthar cabu hmuahhmuah, Hebru, James, le I & II Peter siar lo a tel thluh.\nIrenaeus hi Asia ramah Polycarp ih zirhnak hnuaiah a rak tthanglian mi asi. Orthodox zirhnak humhimtu a siih Gnosticism zirhsualnak pawl rak dodaltu asi. Rome khua ah rei lo te a um hnu ah Gaul khu ah bishop a rak ttuan. A ca ngan mi ah Thuthlungthar lak ihsin (Philimon, Hebrew, II Peter, III John le Jude siar lo) Pathian thutak vekin a hmannak kan hmu thei. Metzger in a sim dan vekin, Irenaeus cun Thuthlungthar pawl kha Thuthlunghlun vekin Pathian thawkkhummi thutak vekin a rak hmang. Harrison in a sim bet mi cu “Irenaeus khan Thuthlungthar cabu hrekkhat sung ihsin hnawn mi a neih thu kan thei lo”.\n3. Tertullian ( 150-223 AD)\nTertullian hi Carthage khua ah a rak um ih Pathian thu le dan thiam sangfilawr (lawyer & scholar) a rak si. Latin tongin ca a rak ngan ih a ca ngan mi pawl hi hmantlak zet an si. Amai ca ngannak ihsin Thuthlungthar hi "New Testement" “Thuthlungthar” tiah an rak kawh thawk nak asi. NT (Thlungthar) sung ihsin James, II Peter, II & III John cabu pawl siar lo cu Pathian thawkkhummi thutak vekin a rak hmang thluh hai.\nClement hi Alexandria kawhhran le sakhua zirh awknak tlawng pawlah hotu a rak si. A hnattuannakah Thuthlungthar ihsin Philimon, James, II Peter, II le III John siar lo cu Pathian thuthianghlim vekin a rak hmang hai.\nOrigen hi Alexendria khua ah a rak ceng bikih khualtlawng mi a rak si. Rome, Antioch, Ephesus, Athens le Arabia khua pawl hi a khual tlawnnak bik a rak si. Caaesarea le Palestone ram pawl khalah a rak ceng dah. Thuthlungthar pawl kha Thuthlunghlun dunglamah a rak ret hai ih Thuthlungthar cabu pawl thu el buai awk lai mi pawl kha a hranten a rak ret hai. Kawhhran zumtu pawl kha Mediterenian ram tthenah a rak tthen awk vekin Thuthlungthar ngan mi pawl kha kawhhran pakhat le pakhat kar lakah an hmandan le an neih mi cio a rak bang aw lo kha zianghman ruahhar ding a um lo. Origen in Tuthlungthlungthar cabu pawl mi zapi in Pathian thawkkhummi tiah an rak pommi pawl kha hmunkhat te ah a rak ret hai ih a dang thu sut awk buai mi (a ngan tu zo asi tile Pathian thawkkhummi asi maw silo tiah an el awk buai mi cabu) pawl kha a hran ten a rak ret khawm.\nZianghman buainak um loin mi zapi in an pommi pawl cu Thuthangttha buli le Dungthluntu, Paul cakuat pawl, I Peter, I John, le Thupuan an rak si. Hebru hi Alaxendria mi pawl cun Paul ih ngan mi asi tiah an ti. A sung um thu pawl cu Paul ih ruahnak le Pathian thuken pawl thawn a bang aw ko nan a tongkam hmandan ah Paul ih tongkam hmandan asilo. Cuitlunah khuihmanah Paul ih ngan mi asi tiah a simnak kan hmu lo. Curuangah kawhhran hrekkhat pawl cun an Pathian thawkkhummi thutak asi tiah an pom loih Oregin khalain a buai mi lakah a rak ret. A ngan tu taktak cu "Pathian lawngin a thei" tiah a rak ti. Origen in miin an buaipi mi le a fianglo mi ah a ret mi cabu pawl cu II Peter, II & III John, James le Jude cabu pawl an si.\nHimi kum zabi pakhat sung ahhin kawhhran pawlin khuimi le ziang cabu pawl kha Pathian Thuthianghlim le Pathian thawkkhummi an si tiah an zohhliah ih fiangfaiten an theih mi pawl kha Pathian thuthianghlim asi tiah an rak nemhnget bet. Cuticun Dungthluntu pawlin an rak ngan ta mi pathian thawkkhummi Thuthjlungthar cu an nemhnget ih kawhhran tiin Pathian thutak zumnak le sakhua biaknak lam hruai tu ah hman a si.\nEusebus hi Palestine ram, Caesarea ih bishop pakhat a rak siih kawhhran thuanthu theitu pakhat a rak si. Eusebius in Zesu Khrih san lai ihsin Constantine (313 AD) san tiang khristian pawl cangvaihdan a hailangih thuanthu a rak buatsaih. Dioletian in AD.303 ah Thuthianghlim bu pawl a rak ur thluh ih khristian pawl a rak hrem lai fangah a rak nungih Eusebus ih hnattuan suak mi kawhhran thuanthu bu (Ecclesiastical History) hi a thupi zet ih thuanthu bu dangah kan hmuh thei lo mi kawhhran thuanthu pawl tampi himi cabu sungah kan hmu thei.\nEusebus in khristian Baibal thuanthu pawl fiangzetin a nganih Pathian thutak tiah ziangzat pommi an siih zo ih nganmi pawl an si ti khal fiangzetin a rak tarlang.\nOregin vek thotho in Thuthlungthar hi tthenhnih ah a tthen ih a rak buatsaih. Zianghman sawiselnak um loin zo khalin Pathian thawkkhummi Pathian thutak asi tiah an pommi cabu pawl kha hmuhkhat te ah a rak ret hai. Mi zapi pommi lakah ( James, II Peter, II & III John, Jude, le Thupuan siar lo) tui kan hmanmi Thuthlungthar bu pawl hi an tel thluh.\nEmpiror (lal) Constantine (AD. 332) in ram a uk laiah Khristian sakhuanak kha tha a rak pek tikah Constantinople khua ah Eusebus hnenah Baibal bu 50 tuah dingin a rak fial. Cule Eusebus in Thuthlunghlun pawl le tui kan hmanmi Thuthlungthar bu 27 pawl telh in a rak tuah sak.\nCodex Sanaiticus caphek hi Sinai tlang hnuai ih um St. Catherine, Greek Ordthodxo pawl tlawng inn ah an sar mi asi. Kum zabi pali le a hrek tluk rei ihta an sarsuaksal mi a siih Baibal thuanthu hawlsuaknak ah a thu pi zet. Himi caphek sungah tui protestant pawlin kan hmanni Thuthlungtha bu 27 pawl le Barnabas ih cakuat le Shepherd of Herman timi pawl an tel.\nAthanasius hi Alexandria khua bishop a rak siih "Canonical" "tehfung" timi hmangin tui kan hman mi Thuthlungthar bu 27 kawmmi Thuthlungthar bu rak tawlrel hmaisa biktu asi tiah zum asi. Bruce in a sim dan cun Athanasius hi tui kan Thuthlungthar ih hman hman mi bu 27 pawl hi zianghman thleidang lole rinhlelhnak um loin Pathian thawkkhummi Thuthianghlim vekin a rak hmang hamisa biktu a si.\nJerome hi khristian thuthiam sangfilawr (scholar) pakhat a rak siih hmun dangdangah khual tlawng. Rome khua ih bishop Damascus in a dilnak vekin Vulgate tiah an kawhmi Latin ttongin Thuthianghlim a rak tawlrel. Vulgate Baibal sungah tui kan hman mi Thuthlungthar bu 27 pawl an tel.\nKawhhran tehfungin Pathian thutak asi tiah a pommi siarlo kawhhran sungah Pathian thu vekin zo hman in ziangthu hman siar lo ding. Tehfungin a pommi pawl cu a hnuailam Thuthianghlim bu pawl an si. Thuthlungthar ah: Thuthangttha buli, A dungthluntu pawl tuahnak bukhat, Paul cakuat (bu 13), Hebru pawl hnen cakuat (bu 1), Peter cakuat (bu 2), John cakuat (bu 3), Jude cakuat (bu 1), le John Thupuan (bu 1) pawl an si.\nCuticun, kawhhran tawn khawm awknak ah kawhhran palai pawlin khuimi pawl Pathian thawkkhum mi Thuthianghlim asi ti an hliakhlai ih kawhhran tehfuang thawn an tuah famkim zo ruangah kawhhran zumtu pawlin ziang cabu pawl kha Pathian biaknakah hman dingmi Thuthianghlim asi tiah an buai nawn lo. Kawhhran tawn khawm awknakin Thuthianghlim an tuah si loin Thlarau Thianghlim kaihhruainakin ziang cabu pawl kha Pathian thawkkhum mi Thuthianghlim an siin kawhhran tiin an rak hmang ti kha an zoh khawm hnu ah Pathian Thlarau theihternak vekin Pathain in zumtu pawl hnenah a pekmi Thuthianghlim pawl kha an finkhawm ih zumtu pawl kaihruaitu thuthianghlim vekin kenkawh le finkhawm asi.


Muithlam - Chinland Today Media\nOctober 23, 2008 7:05 am·0 comments\nTtah Hla 1:12-16; 3:19-23\nBawipai lai natnak zaangfah nak cu ziang tik hman ah acat dah lo.\n– Ttah Hla 3:22\n– Thufim 9:1-8\nKumzabu 18 lai ah silhouettes timi muithlam (cahnah dum parah muithlam vek mizuk) cu mankhungzet mi zuk ngaingai ai ah an rak hmanzetmi a si. silhouettes timi hi, France ram sumsawlam ih thuneitu Etienne de Silhouette thawn pehpar in a ra suakmi a si. England le France ram kum 7 sung raal an do awklai ah amah in milian pawl hnen in ngunkhuai tampi a laak ih acozah hrangah sum a hawl an ti. Cuvek ih ngunkhuai a laakmi pawl in, an neihsiah cu muithlam fang lawng a taang tiah amah soinak ah Silhouette tiah an hmannak in a thok.\nKhua tumpi le biaknaklam hmunpi a simi Jerusalem a siat tikah, Jeremiah ih ttah hla cu “Nan hrangah zianghman a si lo maw, ka kiang ih fehtu pawl? Zoh hnik uh, ka riahsiatnak bangtuk riahsiatnak a um pei maw?” (Ttah hla 1:12). A tuarnak sungin Pathian ih thuneihnak a theih ruangah Jeremiah cu thinnau in a um lo. Hih ttah hla a netnaklam ah amah in “Ruahsannak ka nei, Bawipai’ lainatnak le zaangfahnak cu a cat dah lo, zinglam khawvang bangin a thar ringring ih nisuak bangin rintlak ngaingai a si” a ti.\nRiahsiatnak le tuarnak in na nunnak cu ahlan vek si loin a dummi muithlam vekah a cangter maw? Pathian zaangfahnak cu zingtin a thar ringring. Ciing ttha aw, Amah cu zaangfah lainatnak thawn a hmin sunlawinak le thluasuah na ngahnak dingah na nunnak ah hna a ttuan ringring a si.\nPhenthlam in a khuh lo, Van ah mero a um lo,\nHni siamsi A mit-hmai ttha in a kianter hngai;\nRinhlelh ttihphannak um lo, beidong ttahnak um loin,\nKan um thei, Amah kan rinsan le A thu kan ngai ahcun!\nLeilung phenthlam dungih Jesuh tleunak hmu dingin zoh aw.


Duhdawtnak: Sersuaktu Thazang Pakhat - Chinland Today Media\nJune 5, 2017 1:52 pm·0 comments\nNa thlennak tinkim ah duhdawtnak zemdarh aw; a hmaisabik ah na innsang ah. Na fanau pawl, na nupi lole na pasal, na venghnen pawl hnenah na duhdawtnak pe aw. Na hnenih ratu hmuahhmuah kha ttha sawn le lungawi sawn lo cun suahter sal hlah. Na hmel, na mit, na hnih-no, na mi hmuah dan tinkim ah zangfah lainatnak nei in, Pathian ih zangfah lainatnak langtertu nung va si aw. (Mother Teresa)\nCollege pakhat ih professor in zatlanphung (sociology) zirtu a tlawngta pawl kha Baltimore khawmpi veng dengkawr (slum) ih um mi mipa nauhak 200 ih nun dinhmun hliakhlai ding in a hruai. Tlawngta pawl kha nauhak pakhat cio ih hmailam nun ding an hmuh dan a nganter. Tlawngta pawl cun nauhak pakhat cio ih hmailam can thuhla ah “Canvo a ngah lo” timi hlir an ngan.\nA lehhnu kum 25 a rei tikah zatlanphung professor dang pakhat a ra thleng. A hmaisa ih an rak zirhliahnak kha a run zohfel sal. Curuangah a tlawngta pawl kha cumi nauhak pawl ziangvek dinhmun an thleng timi a hliakhlaiter hai. Cumi nauhak pawl lakah hmun dang ih tthawn le a thi minung 20 siar lo ahcun, a tang lai mi minung 180 sungih 176 cu danthiam, sibawi le ttuanrian neitu dinhmun ah an ding ih, mi zanran hnak in an hlawhtling ti an hmu suak.\nProfessor cu a mang a bang tuk ih, zirhliah peh vivo ding in thutluknak a tuah.\nVantthat thlak zet in cui’ minung pawl cu cutawk hmun kiangkap ah an um thluh lai. Curuangah pakhat tete’n a va tong ih “Ziangtin hivek hlawhtlinnak na ngah?” tiah a va sut hai. An zate’n an sonnak cu a bangrep thluh: “Zirhtu ka rak nei,” timi hlir a si.\nAn zirhtunu khal cu a dam lai. Tar thlang hman sehla mi harhvang zet lai a si mi an zirhtunu cu a va hawl hmu. Cutikah, “Khami nauhak pawl kha hlawhtlinnak ngah thei ding in ziangvek dawi kalhmang thawn na rak somdawl?” tiah a va sut.\nZirhtunu ih mit an hung tleu ih, a hmur ah hnih-no nem zet pakhat a hung lang. Cu thluh in, “Thil tluangtlam te a si ko. Khami nauhak pawl kha ka duhdawt si lawm,” tiah a sawn.\n#Chicken Soup for the Teenage Soul ih Eric Butterworth ngan mi “Love: The One Creative Force” leh mi a si.\nThil Kan Ti Palh Caan Ah


Ralkap Lamtang Khua Upa Cu Mohinga A Ei Laitak Ah An Kap That – Meifar\nMandalay, Meiktila District, Mahlaing khua upa pawlkom ih tel U Kyaw Nyein cu October 11 zinglam nazi 8:00 hrawngah meithal keng mi 8 in an kap that. Dawr ah Mohinga a ei rero laitak ah an kap that.\nMithmutu pakhat in “Tuizing ah Mahlaing City Administration Office hmai ih um dawr ah Mohinga a ei, culaiah minung 6 cu bike pahnih in an phuraw ih an ra kap. U Kyaw Nyein cu a hmun ah a thi cih, midang 2 khal hliam an tuar” a ti.\nU Kyaw Nyein kap thattu pawl cu an tlan hngal ih an kai ngah lo, a hmun ah ralkap le palik pawl an va thleng zo ih Mahlaing khua cu lut/suak zohman an siang lo. Zingzoinak an nei rero lai, U Kyaw Nyein cu Mahlaing ramsung hruaitu Chairman ih ruattu an um nan a si lo thu mi pakhat in a rel.\n“Mahlaing ramsung hruaitu Chairman cu Soe Min a si, sungṭuan pawl cu Major Htay Than, U Kyaw Nyein le police bawi Htein Lin Maung pawl an si. U Kyaw Nyein cu pawlkom member pakhat a si, amah hi ralkap lamtang a si” a ti.


Chin’s Got Talent Ah Singapore Ih Chin Lengdawh Pawl Tel Ve Ding - Chinland Today Media\nChin’s Got Talent Ah Singapore Ih Chin Lengdawh Pawl Tel Ve Ding\nJanuary 10, 2017 11:28 am·0 comments\nA vei khatnak Chin santhuanthu ih Chin mipi hrangih thiamhlei zuamawknak ah Myanmar ram pum ih Chin mi lawng siloin Singapore ih hnatuan Chin mi leng dawh pawl khal in zuam an tum ve tiin thu kan dong.\n‘Mi inn ih hnatuan bawmtu an si ko nan, Chin mino te kutthiam nei mi mak zetzet an um. Tu ih a zuamtu ding hi Nunau an si. Mi dang tete khal rak tel cio uh. Chin mino pawl in kan thilthiamnak pawl hi kan ram Myanmar ram sung men lawng siloin, Leitlun ram pumhuap tiang kan pholang ngam ding a si’ tiin Chin’s Got Talent tawlreltu lakih hotu pakhat Mai Jemie Eng cun a sim.\nChin’s Got Talent zuamawknak hi February 17-19 tiang Falam khawpi ah zuamawknak tuah a si ding. Zuamawknak ah bulpak le bur in tel a theih dingih, kut zung thiamhlei mi pawl lak ihsin hlasak, laam, lemcang, capoh tuah, thazaang cak hmuhnak pawl le a dang cuangmuar zet ih thiam mi pawl zuamawknak a si ding.\nA zuamaw duhtu cun January thlacem hlanah tuanvo neitu pawl hnenah “Teltumnak Ca (Application Form)” pek ding a si. Lawmman cu Pakhatnak: 2,000,000 MMK Pahnihnak: MMK1,500,000 Pathumnak MMK 1,000,000 Palinak : MMK 500,000 le mipi pawl ih duh co bik hrang MMK 300,000 pawl a si ding.\nPehtlaihnak nei duh hrang:\nFalam: Ni Siang Par – 094-5391-0593,\nNhgepi – 094-5751-3976,\nKalay & Tahan:\nThawng Thawng – 092-5857-7890\nCung Aung – 094-2008-0186,\nJohn – 092-6369-1310


WA pawlin Christian pawl nekrawk sinsin – Buannel News\nSeptember 27, 2018 Buannel News Biaknak Thuthang, HOT NEWS, Latest, Myanmar News, NEWS 0\nKawlram miphun ralthuam kai lakih tumbik le cakbik United Wa State Army ih uk mi Special Zone (2) ih Khristianpawl cu tiduhdahnak le nekcepnak nasa tak an tuar thu hmuh a si. Tu ah Biakinn 52 an kharsak ih 3 an tisiatsak. Khristian hminsinnakpawl an thianfai, mi 92 an kai. Lahu Bible tlawng an kharsak hleiah Bible tlawngta mi 41 cu UWSA ralkap dingah an hruai ti a si. Zumtupawl thlacamsak uh law…\nAcozah sual takih kan ruah thlaktu hi a aiih sual an si duh zet. Iraq ah Saddam cu a rak sual zet nan Tlangparmi le Muslim si lo pawlin zalen zetin Pathian an rak be thei. Asinan cozah tharah cu cupawl cu nekcep an hlawh nasa. Syria khal tu ih hel pawl cu Muslim mifirfiak hlir an si. Thuneihnak co sehla tu ih Khristian le mi malsawn pawl zalennak cu a hlo cih ding.\nPhoto: Lahu Baptist Convention thusuah a si.\nWa uk ramah hin mi 600000 lenglo an um ih fulltime ralkap 30000 lenglo an nei. Reserved pawl thawn 700000 hrawng nei ih ruah an si. Wa pawl hi Communist China tidan zir le thluntu an si ruangah hiti an cangvaihnak a si.\nHimi Thuthang hi, Jed Zuala Cawnghlut ih Facebook Wall post laksawngmi a si.


Hrial dingmi, Pawlkom Siatsuahtu lungput, mizia, tuahnak - Hre Mang\nHrial dingmi, Pawlkom Siatsuahtu lungput, mizia, tuahnak\nPawlkom cak lo tertu hrial ding hrekkhat pawl: Lungput, mizia le tuahnak\nPawlkom, mibur, miphun, raal lak ihsin fimkhur tul mi: Buainak karhzai tertu satan hmanrua (social evils pawl):\nLaimi cu mimal te kan si vekin miphun pakhat, biaknak pakhat, unau theipum seu vekin pawlkom tinah kan nung, kan tlang, kan vangvai, kan tuantlang hmanah, leitlun khawmual lak ahcun mi malte zate humkhat lo kan si. Curuangah leitlun mi pawlin an hman theu mi, hmanrua tha lo pawl cu hrial thei hram uhsi. Pumkhat nun zir tawn uhsi tiah laimi pawlkom, a bur in, mi pakhat hnakih tam umkhawmnak kip ah lungawi siamso ten pawlkom awknak, pehtlaih awknak um thei ding duhsaknak in a hnuai pawl hi tarlang mi asi.\n1) Huat awknak ti pungtu:\n2) Pehtlaihnak hliamhma ti tizualtu, meisa lakah siti tawihtu:\n3) Rinhlehnak ti pungtu:\n4) Tisual pang mi (mistake) hmanrua ah hmangin mi siatsuahtu\n5) Lamtang tuahtu, tthentthek awknak lamzin sialtu\n6) A rahsuah mi zoh loin zoin hmintthatnak a ngah timi ah buainak suah pi:\n7) Lungawi ter tu tuanvo\n8) Komiti tuanrel tu lak tthentthek ter tu:\nNa ban tha cak ter na duh asile a rit mi khai theu aw. Cuvek thotho in na thinlung pacang sinsin ding na duh asile na thinlung duh lozawng, har timi pawl hreh loin zir aw, na huat mi duhdawt aw, a lo hua tu duhdawt aw, a lo relse tu pawl hrangah thiltha tuah aw, na thin naa ter tu pawl ngaidam aw, nangmah hnakin fimsawn pawl kawm aw, na at nak lo sim thei tu pawl hnen in zir aw! A hnuailam ca pawlhi nangmai thinlung, ruahdan, tuahdan, cangvaihdan, na kiangkap, pawlkom, hruaitu, umpi le pehtlaih mi pawl lak ihsin na hmuh tawn mi le hmailam hrang na lungput, tuahdan, hmuhdan, le nundan, cangvaihdan pawl danglam ter tu ding ah siar aw! Hi pawl na hrial thei asi ahcun thangso dingin na dinhmunah thutha tohruahtha a sur asile rahtha na rah vivo ding!\nLeitlun milai zokalin sunglam ‘huatnak mizia” an nei ih cui huatnak mizia kha satan hmanrua tha bik pakhat asi. Cui huatnak mizia tthanglian dingin a lo cawmtu kha satan palai, na thlarau raal asi ti na theih fiang ih na do ngam a tul. Mi pakhat na kawm tikah, ca pakhat na siar tikah, radio, on thei pakhatkhat na ngai tikah na sunglam huatnak mizia tipungtu, na lungawi lonak tipungtu kha na thlarau raal asi. Satan hmanrua ttha bik pakhat cu milai zo khalin “huatnak mizia” neihmi hi asi. Na hna sungah thlumzet, ngai nuam zet, theih nuamzet, nangmah le na dinhmun porh, fak, lawm phahphhah in na parah thinheng tertu, na duh lo zawng tuah tu, na duhzawng lo kalhki tu pawl hua sinsin dingin na duhzawngin a lo thlem rero tu kha satan palai, na thlarau nun siatsuah tu asi ti na theih a tul. Voi tampi cu satan palai pawl cu na duhdawt zetmi an si thei, na nupi, pasal, unau, rualpi tha bik an si thei. Khakha fimkhur tulmi, midang huatnak mizia na neih mi lo cawmtu, satan palai an si ti theih mei a tha. Pastor, kawhhran upa, khawsung hruaitu, upa zetzet, lian le fel zetzet tla an si thei. Huatnak rawngbawl rero tu pawl kha satan palai (the messangers of satan) an si ti fiangten thei awla fimkhur aw. Cutin, mi pakhatkhat kha na inn ah leng dingin sangka a lo king, nangmah thawn be aw dingin phone a awn tikah, lamzin le khawlak ah nan fehtlang, to tlang tikah na hna sung ihsin a lutmi tongkam, na mit in na hmuh mi tonglam pehtlaihnak pawl kha na sunglam nun huatnak mizia maw a lo cawm tum, na sunglam duhdawtnak mizia sawn a lo ticak ti fimkhur ringring aw.\nHuatnak tipungtu maw na si, duhdawtnak tipungtu,\nHuatnak tipungtu maw na duhdawt, duhdawtnak tipungtu,\nHuatnak tipungtu pawl hmanrua maw na si, duhdawtnak tipungtu hmanrua,\nHuatnak luansuaknak maw na si, duhdawtnawk luansuaknak,\nA tlunih thusuhnak na saannak in a sim mi cu,\nSatan hmanrua maw na si, Pathian hmanrua,\nMiphun, pawlkom, le mibur siatsuahtu maw na si, ticaktu!\nNa duhhrilnak vekin na lamzin cu asi ih na lamzin zawh mi in na tawpnak a fiangter leh ding!\nMilai um khawm hmuahhmuah, nupi/pasal, rualpi, sungkhat, fale nu/pa, le pawlkom lakah siseh milai pehtlaih awknak pohpoh ah a te le a tum ti men, hliamhma a um theh. A rei deuhdeuh, duhdawtnak a thuk sinsin asile relding hliamhma put awknak a tam sinsin. Curuang hliamhma damternak ding hmanrua tha thawn mipi, mimal, insang thinlung hliamhma damter thiam a thupi fawn. Hliamhma a tuar rero tu pawl lungawi lonak le tuarnak theihsak a thupi fawn. Curualrualin, satan in tan a lak ve theu ih cui hliamhma, hmuh thiam awk lonak, ti nat awk pang nak pawl cu hmanrua ah hmangin huat awknak tipung dingin, theihthiam lonak tipung dingin hna a tuan ve. Curuangah, nupi/pasal, nu/pa le fate, sungkhat, rualpi, pawlkom sungtel pawl lakah hmuhthiam awk lonak, theihthiam awk lonak, tinat pang awknak pawl tibese sisnin dingin hnatuan tu pawl kha satan palai an si theu ti theithiam in fimkhur ringring a tul. Voi tampi cu ahih satan palai pawl hin hnasung ah thlumzet, theih nuam zet, nangmah cu dik le felzet vekin porh phah in midang na thin naa ter tu kha a mawhsiat ciamco tla asi thei, nangmah cu duhdawt zet vekin na duh lo zawng lo tuah tu kha hua zet, duh lo zet, lo tuarpi vekin a tongkam le mithmai in a langter tla asi thei. Cupawl cu vervek zetin satan hmanrua si ti theihthiam in na thlarau raal cu tlansan mei a tha sawn. Nitin thlarau nun ah thanglian thei dingin, na kiangkap ah na kawmmi, na umpi mi, zovek milai khal duhdawtnak palai maw an si, huatnak palai ti thleidan thiam a thupi. Amai hmuihmel keng in a sersiam mi, na milai pi pakhatkhat hua tahratin Pathian ka duhdawt na ti asile zangfakza na si! Ka miphun ka duhdawt ti si in na miphun hrekkhat pawl na dodal rero asile na simmi le na nuncan ziaiza cu a dokalh aw aw asi.\nHliamhma ti damtertu maw na si, natnak ti luar tu,\nHliamhma parah cite le maisa kang alh ter tu maw na si, rualremnak tuah tu,\nNa hril mi in na sinak cu a lailang ter asi!\nMilai in Pathian thutak zum thei lo ding satan hmanrua tha bik pakhat cu rinhlelhnak asi. Thusimtu parah rinhlelhnak, zumlonak a um tikah ziangvek thutha khal thusimtu in sim sehla thu ngai tu hrangah hmual a nei thei lo. Nazareth khua ah Bawi Zesu a fehtikah, Zanazareth khua mi pawl cun “lettama pa fapa, kan theih tuk mi asi ual” tiah rinhlelhnak le zum lonak thawn a thusimmi pawl an rak ngai tikah Bible in “Nazareth khua ah thilmak tampi a tuah thei lo” tiah a ngan. Laimi (A biktak in Falam mi) pawlin hotu tha le hruaitu tha kan neih thei lonak, mibur cangvaihnak kan cah thei lo nak bik pakhat cu hotu pawl rinhlelh, zum lonak (lack of trust) ruangah asi. Zum lonak, rinhlehnak in pumpek awknak a tla niam ter. Na zum lo mi, na rinhlelh mi pa ih kaihruainak, thusimmi parah naa-pi in zianghman na pe aw ngam lo ding. Curuangah, midang rinhlelhnak, zum lonak dingin thu a lo sim rero tu cu nangmai sunglam thlarau nun kha a lo siatsuah rero asi. Laimi pawlin capoh vekin kan hman zetmi zawkzet awknak, sawisel awknak, nautat si-seu awknak pawl hi a tha lo zetmi an si.\nCuruangah, na umnak na kawhhran pastor na thlarau nun a lo cawm rero tu rinhlehnak suak dingin zumlonak tipung dingin na hna sungah thu a lo sim rero tu, na mit hmuh ah a cangvai rero tu kha na thlarau nun lo siatsuat tu asi. Nangmah cu lo porh, lo fak, lo lungawi ter tum vekin a caangvai rero men thei nan, a rah suah mi cu na thlarau nun siatsuah, kawhhran ti cak lo tu asi. Cuvek thiamthiam in, ram le miphun hruaitu, pawlkom hruaitu, upa, cawimawi le upat tlak mi pawl dodal ih simsia rero tu, rinhlelhnak le zum lo nak suahter tu, cuvek thinlung tthukthunnak tipungtu kha satan palai, miphun siatsuahtu, kawhhran le pawlkom siatsuah tu satan palai an si ti theih thiam a thupi. Cutin nangmah lala khal, satan palai na si lonak ding hrangah na tongkam le nuntu ziaza, cangvaihnak alo hmu tu pawl nunah zumlonak, khat le khat rinhlelh awknak suahter tu na si lo ding kha fimkhur aw.\nZumnak, pumkhat sinak, duhdawtnak tipungtu maw nasi, rinhlelhnak zum lonak tipungtu? Na hril mi in zo na si ti a lailang!\n4) Tisual pang mi (mistake) hmanrua ah hmangin mi siatsuahtu:\nMidang, senpi vangtlang, le pawlpi hrang hna a tuan dah lo tu siarlo, mi zokhalin thiltisual pang mi (mistake) an nei theh. Cui tisual pang mi lakah voi tampi cu a tha bik hnakih a nepdeuh hrial sual pang mi hi asi theu. Cutikah pawlkom in a bur in siseh nupi/pasal, insang ah siseh tisualpang mi ngaidam awk tawn le tlaksamnak bawm aw tawn, sawmdawl aw tawn in nun ding asi. Tlaksamnak ka nei lo ticu cu mi-aa, amah le amah a thei aw lo tinak asi. A ngaingai ahcun mi tampi, senpi vangtlang le midang hrangah ziang a tuah/tuan dah lo tu pawl khalin anmai hrangah voi tampi an hrilsual, thil an tisual pang theu ih anmai tisual pangmi, hrilsual pang mi parah mah le mah a ngaidam aw thei lo tu pawl hi thinlung buainak tumpi neih phah le buai sinsin tu pawl an si theu.\nCuvek dinhmun, milai famkim lonak, tlaksamnak cu satan hmanrua tha bik pakhat asi theu. Curuangah, mi zokhal, na kiangkap ah midang, hruaitu, upa, tuanvo neitu, hnatuan pi, pawlkom sungtel, na nupi, pasal, tvp, tlamtlin lonak, tlaksamnak, tisual pangmi pawl cu hmanrua ah hmang tahratin pehtlaih awknak, pawlokm awknak siatsuah dingin, mi hua ding, midang ziangsiar lo dingin, midang nautat dingin na hna sungah thu a lo sim, a lo relpi, na mit in na hmuh mi cangvai rero tu pawl khal satan hmanrua (the messangers of satan) an si theu. Satan cu “the accuser” “mawhsiattu” tiah kawh asi. Cuvek thotho in ram le miphun hruaitu, upa, tihzah tlak, rinsan mi pawl, le midang hrang hnatuantu pawl soisel dodal, thangsiat rero tu, midang tlamtlin lonak le famkim lonak cu hmanrua tha bik ah hmangin au-khuang rero tu pawl kha pawlkom siatsuah tu, miphun thuanthu tuahsiat tu an si theu ti fimkhur a tul.\nMidang tlamtlin lonak bawmtu, sawmdawltu, na si maw,\nMidang tlamtlin lonak, tisual pang mi cu hmanrua ah hmang tahratin nangmai tanghai rero tu na si maw?\nNa kiangkap um pawl kha khui mi deuh an si?\nNa hril mi in na zinak taktak cu alailang!\n5) Lamtang tuahtu, tthentthek awknak lamzin sialtu:\nNgailan khua mi mi pakhat thu an rak sim theu mi tahtthimnakah sim hnik sehla (Ngailan khua mi pawl in rak ngai thiam uhla): Ngailan khua mi pacang pakhat cu a pu ih khawlal tuanlai ah khawtlang meeting tinte a kai ve theu. Cule, a pu in thu voikhat a sim tinte a dingih “cui, ka pu ih thu cu a dik asi” tiah midang din hlanah a bet ve ringring, an ti.\nLaimi pawl pawlkom cahlonak bik pakhat lala cu, thu hi a thu in fehpi loin lamtang tuah awknak ruangah asi theu. Pawlkom din tikah pawlkom in ziang a tumtah ih a tumtah mi tuansuak dingin ziang tikcu can ah zovek milai, ziangvek thiamnak,ziangvek neihnak le pek awknak a tul, pawlkom sungtel le lenglam ah zovek milai in ziang a tuah thei, tvp, zoh loin mai unau sungkhat rualpitha, lamgtang duhsaknak in mibur lakah tthentthek awknak a suah ruangah pawlkom tumtahnak cu tuahsuak loin senpi vangtlang tthatnak le hlawknak cantha cu a lakin liamter asi theu. Korin khua ah lamtang tuah awknak a um ciamco ruangah Thuthlungthar sungah Paul in Korin khua mi pawl a kawknak kan hmu thei. A bik takin kawhhran sungah lamtang tuah awknak a suak asile Pathian Thlarau hnatuannak a dal ih satan kethlaknak sangka onsak asi. Lamtang tuah awknak ruangah satan in keh le vorh ah a duhduh in kawhhran sungah a milai pawl a hmang theu mi thlarau lam pitling pawlin sim ding an nei cio ding. Cutin, lamtang tuah awknak hi satan hmanrua khal asi ih pawlkom mibur cangvaihnak hnuk tla tu, social evil khal asi.\nCuruangah, nangmah kha lamtang ah mi pakhat in a lo tuah duh tikah nangmah kha a lo porh dingih a lo fak ding, khuahlan thuanthu le sungkhat sinak le thu pakhatkhat thawn nangmah thawn pehtlaih awknak a tuah ding, culole na huat mi, na duh lo mi kha a sim se ding, culole nangmah kha midang hnakih ttha cuang, duhnung cuang vekin a lo tuah ding, midang duhnak le thatnak cu nam thla tahratin nangmah cu a lo fak ciamco asile ttihnung dinhmun ah na ding zo asi ti theih mei a tha. Midang dodal nak, mi siatnak aukhuan pi nak, midang lungawinak siatsuah tu lakah a tel dah lo tu cu mi thlawksuak asi sawn.\nLamtang tuahnak in a siatsuah mi pawl cu:\n#. Senpi, pawlkom, mibur in hruaitu tha bik an neih lo phah theu, (Ziangruangah tile hruaitu tha pawl hi lamtang tuah lo, nei loin mi senpi rualran ten a duhdawt tu, mai lalnak hnakin senpi vangtlang tthatnak le hmasawnnak thupi sawnah a retu pawl an si theu);\n#. Thutha bik suahpi ding a dal theu, (Ziangah tile mahle mah rinsan awknak nei lo ih midang siatnak hmanrua ah hmang tahratin lamtang a tuah tu pawl, mai lalnak thuneihnak a hawltu pawl hi senpi vangtlang hrang thiltha bik thei tu le mipi kaihruai thei tu an si lo theu);\n# A tuartu cu senpi vangtlang an si theu.\nLaimi pawlin an harsat bik mi pakhat cu a tling a tlak mi upatnak le cawimawinak pek hi asi. Leitlun miphun pitling pawl cu an thuanthu zoh asile siangpahrang, miphun lal, miphun kaihruaitu, cawimawi mi an nei ringring. Ramsa bur hmanin anmah lakah upa, hruaitu, thlun mi, bawi, tvp, an nei. Miphun, mibur lakah hruaitu, upa thlun mi, cawimawi mi, upat mi nei lo pawl cu mihlo, hnam cawphnawp, hnam vakvai, pawl an si theu. Miphun mipi tling le thangso pawl zoh asile anmah lakah hruaitu upa, thlunmi an nei ih senpi vangtlang upatnak cu senpi vangtlang bungrua liamkuan thawn cawimawi nak pek an si theu. A bur in senpi vangtlang duh mi le tul mi tuahsuak thei dingin zo in ziangvek hminthatnak a ngah timi ah buai loin ziangtin zovek milai hmangin senpi vangtlang duhmi cu tuahsuak asi thei ding, timi sawn kha thupi ah zoh in senpi vangtlang bungrua, hmanrua, le neihmi pawl suah in upatnak a tul zat, le bungrua hmanrua a tul zat pek lawnglawng ah ngah thei mi thil a um. Curuangah mibur pakhat, miphun pakhat cun cui upatnak cu anmah hruaitu parah an pek thei lai hlanah upat tlakmi miphun an si thei dah lo ding. Ziangtluk in anmah lakah an hruaitu, upa, thlun mi an upat thiam ih cawimawinak an hlan thiam timi parah hngat aw aw in miphun, le mibur, pawlkom pakhat cu hlawhtlinnak le cawimawinak khal a co ding. Anmah hman in an cawimawi lole upat lomi cu midang in an upat in an cawimawi sak dah lo ding. Cawimawi le upattlak pawlkom, le miphun, mibur si thei dingin mah le hruaitu, upa, dungthlun mi neih a tul ih a tlak mi upatnak, hminthatnak, le cawimawinak khal pek thei a tul.\nCuruangah, a thangso mi miphun, mibur, pawlkom si thei dingin miphun, pawlkom, mibur hruaitu pawl dodal, simsia, thangsiat rero tu pawl kha miphun, mibur, pawlkom raal an si ti thei in fimkhur zetin hrial thiam doneh thei a tul. Voi tampi cu hruaitu pawl hnakin fimsawn, tha sawn, thei sawn vek in a aukio rero tu pawl hi a taktak ah pakpalawng pi an rak si theu, anmai thinlung sung ihsin iksiknak, mai hminthat duhnak, le huatnak mizia an neih mi pawl ihsin a suak mi an rak si theu. Cuvek lak ihsin na thinlung thiarfihlim thei dingin tuanvo nei tu cu nangmah na si. Miphun a duhdawt taktak tu cun miphun hrang rahttha a suah ter tu milai pawl cu a duhdawt ding; Pathian a duhdawt taktak tu cun Khrih ih Thuthangtha a karhzai, Pathian fa le pawl thlarau ah an thangih Pathian hmin an sunlawih tik poh ah a lung a awi ding, pawlkom a duhdawt taktak tu cun pawlkom hmasawnnak hrangah a tuan thei tu, a tuan taktak tu pawl a duhdawt dingih an tuanmi parah a lung a awi ding.\nKawl ralkap hotu pawl cun kawlram pumpi mipi hmasawnnak le hlawknak hnakin anmai lalnak, thuneihnak cu thupi sawn ah an retmi asi.\n7) Lungawi ter tu tuanvo:\nLaimi pawlin an ruahsual theu mi cu an lungawi ter tu ding tuanvo neitu hi midang ah an ruat theu. Pawlkom hruaitu, nupi, pasal, pawlkom hnatuantu, miphun hruaitu upa pawl hi mipi lungawiter tu ding tuanvo nei tu an si lo. Mi zokhal, a mai lungawinak ding hrangah amah rori, midang si loin, amah in amai lungawinak hrangah tuanvo a nei asi. Curuangah na lung a awi lo tikah midang mawhsiat thei na si lo. Na kiangah mi zokhal a lung a awi lo ih a nupi, a pasal, a unau, pawlkom hruaitu, pastor, kawhhran upa, miphun hruaitu, upa, midang pakhatkhat a mawhsiat rero asile a tuah mi a thei aw lo, amai tuanvo a tuan lo ruangah midang a mawhsiat rero asi ti theih sak mei ding asi. Amai tuanvo hman tthitha in a tuan thei lo tu cu senpi vangtlang kaihhruai ding tuanvo cu pek ngam asi lo ding. Amah le amah hman a uk aw thei lo tu in midang ukding a duh tikah senpi vangtlang phurrit thlen tu men asi. Amah le amah hman ti lungawi aw thei lo tu pa/nu cu midang lungawinak a suahpi dah lo ding. Mi zohman in amai neih lomi midang pek ding a nei dah lo.\n“Hmuan tlang pa in ka cawpi iruk sak tikah ziangtin ka lung a awi thei ding?” tiah a el duhtu nan um men thei. Pacang pakhat a cawpi parah a lungawinak a rak thum aw ziar asi ahcun a lungawinak ttum awknak kha a dik lo asi ti a theih awknak, zir awknak dingah a cawpi kha a hloh ta a tul tla asi thei men. Pahian ka zum, Khrih Thlarau ka sungah a um ti tu poh cun Khrih ah Pathian thawn an pehzawm awknak par lawngah an lungawinak hngat/tthum aw ding asi. Curuangah, Pathian zumtu ti aw si a lung a awi lo asile a lungawinak a hngat awknak kha a dik lo ti theihsak men ding asi. Culole, a Pathian thawn an pehzawm awknak thu ah a fel lomi a um tinak asi. (Mi pakhat a Pathian thawn pehtlaih nak a felo theu nak cu sual thuhruk mi a rak si ziar theu).\nLaimi pawl phunzainak hi zoh asile Israel pawl nelrawn ramcar ih an um lai vek asinak tampi a um ding. Midang mawhsiatnak hlir in thinlung a khat mi, an nulepa in insang ihsin an phunzainak ruangah siseh, cozah dodal phunzainak ruangah siseh, kiangkap pawlkom unau rualpi, hruaitu pawl phunzainak ruangah siseh phunzainak mizia sia, midang mawhsiatnak (satan mizia) pawl kha an thinlung tawdap ah a erh awk zo tikah an tuah mi hi a sual, a dik lo in midang an mawhsiat, an phunzai asi ti hman thei nawn loin ningzakza sualnak tumpi an tuah theu.\nMi zokhal a cawpi neihsun parah a lungawinak a hngat aw aw asi ahcun a cawpi a hloh tiktikah a lungawinak a hlo vuarvi ding tinak asi.\nNa lungawinak hrangah nangmah in tuanvo na nei, midang an si lo. Na nupi, na psal, na unau, sungkhat, rualpi, pastor, kawhhran upa, hnatuantu upa, miphun hruaitu pawl an si lo, ka sim sal ding, na lungawinak hrangah nangmah in tuanvo na nei.\nNa lungawi a awi lole nangmai mawh! Zohman mawhsiat nawn hlah aw!\nVoikhat cu khua pakhat ah voksa thawn khrismass tuah dingin thu an rel cat hnu ah zanlam in an tlun tikah committee member pakhat cu a nupi in a rak kawk ciamco, “Kei voksa ka ei thei lo pi ziangruangah si voksa thawn khrismass tuah ding in nan rel cat” a rak ti. Cule, cui committee pa cun, khabe tthia phah in, kei ka si lopi, hmuantlangpa sisi, an nu in voksa lo cu a duh lopi” ati. Cutikah, cupa cun a thaisun ihsi thawkin campaign a tuah ih “voksa ei lo pawl a hran ten cawsa thawn khrismass kan tuah ding” ti ah a au ciamco. (tahtthimnak hrangah simmi asi).\nA neita bikah, a buaisuai thei zetmi committee ttuanrelnak thu malte sim hrih uhsi.\nCommitteee pakhatkhat in thuthluknak (decision) a tuah tikah committee member zapi ten, thubur khawm mi duhtu duh lo tu khalin, rualran mawhphurnak (equal responsibility) an nei. Committeee pakhat in thuthluknak an tuah hnu ah zo in ziang a duh ih zo in ziang a duh lo, zo pawl duhnak in thuthluknak tuah asi, zo pawl an lungkim kim lo, timi ah buainak a suahpi, thubuai suahpi nak hi laimi pawl hman zetmi at thlak tuk, theihnak tlaksamzet mizia le tuahnak asi. Curuangah committee pakhatkhat in ziangti hmanin na pomrem thei lomi, na kham thei lomi, thuthluknak a tuah ding asile committee ihsin suak mei aw. Culole, committee in thuthulknak a tuah hnu ah “kei cun ka duh lo nan, cumi kha mi, tvp, pawl ruangah asi” na ti asile nangmah le nangmah na mualphoh aw aw asi. Cuvek thotho in senpi vangtlang pawl khal pawlkom tuanrel pawl in thuthluk mi an tuah mi parah pawlkom tuanrel sungtel zozo in ziang a duh ih duh lo timi buaipi ding asi nawn lo, pawlkom tualrel cu pakhat ih hmuh thiam ding asi ih thuthluknak an tuah mi cu an zapi te tuah mi vekin hmuh thiam ding asi. Ruahdan, hmuhdan bang aw lo mi a um kel asi, a um dah lo asile mi aa, ruahnak nei lo lawnglawng um khawm an si tinak asi. Curualrual in nupi, pasal, unau sungkat, rualpi pawl, committee sungtel pakhatkhat in thuthluknak tuah zomi parah a vuivai, zozo duhnak in ziang thuthluknak tuah asi tivek thu ah a buaisuai asile zangfak umzo tuanrel sungtel asi ruangah a mizia a thleng thei lo asile tuanrel khawl suahsan dingin sim ding asi. Cuvek mizia tha lo ruangah pawlkom tampi a siat phah, ih mipi in an tuar phah theu.\nA biktak in, kawhhran tuanrelnak ah Pathian hnakih fimsawn vekin a cangvai tu an um theu. Tuanrel komiti in Pathian hnenah a hlan zomi, thlacamnak thawn zapi lungkim zomi phorhsuak in thu tha sawn le fimsawn thei vekin lenglam ah ausuahpi rero tu cu amah le amah a mual phoh aw aw ih a pawlkom kha dunglam ah a hnuk thla rero tinak asi. Thu rel lai ah ruahnak burkhawm, el awk, hmuhdan hlawm awk tawn ding asi. Asinan rel theh hnu ah zo khal ziangvek lam hawi in thuthluknak tuah asi khal le cucu mai ruahnak dudhan hmuh dan le fehpi ding tuansuak ding vekin lungkim pi le ausuahp I, fehpi, nunpi, tuahtu si thei tu si cio a tul, pawlkom le a bur in hnatuan hmasawn thei nak ding hrangah.\n· Huat awknak ti pungtu:\n· Pehtlaihnak hliamhma ti tizualtu, meisa lakah siti tawihtu:\n· Rinhlehnak ti pungtu:\n· Tisual pang mi (mistake) hmanrua ah hmangin mi siatsuahtu\n· Lamtang tuahtu, tthentthek awknak lamzin sialtu\n· A rahsuah mi zoh loin zoin hmintthatnak a ngah timi ah buainak suah pi:\n· Lungawi ter tu tuanvo\n· Komiti tuanrel tu lak tthentthek ter tu:


Ram 85 in Earth Hour hmang ding - Chinland Today Media\nRam 85 in Earth Hour hmang ding\nMarch 28, 2009 3:56 am·0 comments\nTOI/ 28 March 2009\nAustralia khawmual ihsin mi 2 million lenglo tawngaw khawm ih an rak tuahmi “Earth hour” cu tui kum 2009 March 28 (inrinni) mai ram khawsung nazi 8:30 ihsin 9:30 tiang hman ding a si.\nHi, earth hour hi Australia ah 2 million in an rak tuah thawk ih leiltun ram kip in thathnemnak an hmuh ruangah tui tum khal ah World Wildlife Fund (WWF) pawl ih hoha nak in tuini 28 March 2009 mai ram caan nazi 8:30 ihsin 9:30 tiang minung 1 billion hnak ih tam Leitlun ram 85 khawmkhawm in an hmang tum sal.\nHi an tuahnak sanbik in an relmi cu misa nazi pakhat sung kan phih ruangah minung tampi ih nunnak a run thei ih hlei ah leitlun khawhlum vivomi hi kan ti theitawkin kan do a si ti langternak ah a si. Cun, meisa nazi pakhat sung a thim cun kan hmailam caan cu, eng lungawinak in, in hmuak ti langternak a si.\nEarth hour ih a teltu ram 85 pawl hin an mah leh ram ciar ih misa eng tullo mi pawl an mit theh ding. Hmun ro pi ih meisa pawl khal an ti mit theh bet ding. Nazi pakhat sung meisa ti thimnak hin minung tampi ih khaw hlum tuar thei lo ih an thihnak a run dam thei thu khal an sim tel.\nKan dung 2007 ihsin Sydney khawmual ah mi 2 million tawngaw khawm in an rak thawk. Kum 2008 ahcun mi 50 million an kim ih tui kum cu mi 1billion rori ah a pung ih ram 85 an tel dingih city 2,000 leng an tel bet ding.\nTui zan nazi 8:30-9:30 meisa thimnak ding hmun ropi pawl cu India ram ih ICIC Bank, HDFC Bank, tvp. Cun Syney ih Sydney Opera House, Rio ih Christ the Redeemer, Hon Kong ih HSBC innpi, Symphony meisa pawl le Dubai ih Burj le Jummeirah Hotel pawl an si ding. Himi earth hour an hman hlan nazi pakhat duh ah Australia ah concert an tuah ding.\nGerman ram ih Hambury ih meisa pawl tla an thimter ding, China ih Nest Olympic Stadium meisa khal an thimter ding ih South Africa ram ih hmun mawimawi nak hmun meisa an ti mit dingih sathau meiti (candle) an vang dingih an Cap Town ah mi 5,000 lenlenglo concert zoh ding in an feh ding.\nNa tuah thei ve mi:\nTuizan nazi 8:30-9:30 a tullomi meisa eng pawl mit aw. Na rualpi le thianrual pawl himi thuhla sim aw. Cun lakphak dawr le dawr te neuhneuh pawl cakuat ngan aw la himi thu hi sim thei aw.\nGCO Hotu Le Australia Ih Falam Hruaitu Tonawknak Nei\nEarth Report netabik\nCNF In 2016 – 2020 Hrang Hruaitu Thar Hrilnak Nei\nMiss World 2012 China


Democracy uknak sirhsan thuhram pawl - Hre Mang\nDemocracy uknak sirhsan thuhram pawl\nDemocracy Sirhsan Thuhram pawl:\nDemocracy timi tongfang hi Greek tong “demos” “mipi” (laitong) ihsin a ra mi asi ih “Democracy” timi cu “mipi uknak” tinak asi. Umzia cu, cozah (kumpi) hruaitu le dantuah tu pawl parah mipi in thu a nei tinak asi. Mipi zate’n thlanghna tuantlang theh a theih lo ruangah senpi vangtlang duhnak vekin rampi hruai dingin le rorel dingin mipi in tuanvo kaitu an hril ih an hrilmi ram hruaitu pawl hnenah tuanvo le thu neihnak an pek. Kumpi cu mipi sepi vangtlang duhtlang mi tuansuak tu ding le mipi zelennak le canpual humhim le kenkawh tu ding asi. Mipi lole mimal zalennak humhim in mipi hrilmi ram uknak tuanvo nei tu pawlin mipi ih a pekmi thuneihnak (power) hmangin mipi duhnak tuansuak dingin ram an kai hruai. ‘Zalennak humhim” timi cu ram mipi pawl neih mi milai zalennak le pianpi canpual pawl humhim asi. Mimal pakhat cio in zalen zetin duhmi duh lomi ausuah pi theinak an nei. Milai canpual timi cu “mi zaten rualran ten sersiam an si” timi thuhram parah hngat aw in senpi vangtlang canpual hmuahhmuah ah ramsung misa zaten rualranten canpual an nei theh. (Hihi western democracy thuhram sirhsan asi. Democracy uknak cu ram le miphun zir in sirhsan thuhram dangdang a um thei mi asi).\nMipi lakah duhdan bang aw lo a um ringring ruangah mipi tamsawn duhnak in rampi cu feh asi theu, asinan mibur mal sawn pawl duhmi khal nekcep nak tel cuang loin. Cuntin duhdan bang aw lo a um tikah daiten ramsung minung pawl um khawm thei dingin “pakhat le pakhat zawi-awi awknak (tolerance) cu a lo theih loin a tul mi asi.\nDemocracy thuhram (principles) pawl\n1) Mimal Zelennak le milai pianpi canpual: Democracy thuhram pakhatnak cu mimal canpual neih mi asi. Ramsung misa pakhat cio in pianpi mimal canpual an nei. Umzia cu, kumpi le midang pakhatkhat in thahrum hmangin laksak thei lo mi pianpi mimal canpual asi. Cupawlcu, zalen zetin “zum theinak le zummi ausuahpi theinak, le mai mimal duhdan le lungawinak vekin nuntu khawsak theinak” asi. Sakhua biaknak, politics ah siseh pawlkom awknak ah siseh zovek milai khalin zalen zetin zum theinak le zumi ausuahpi, tuannak in siseh ca in siseh, a zum thei lawng si loin, a zummi ausuahpi nunpi theinak a nei. Zovek milai khalin amai duhdan zumnak vekin nung le tlangleng thei dingin zalennak a nei.\nThimnakah: Milai pakhat cun a duh mimi biaknak (khristian, Islam, Buddhism, khuavang, tvp.) biak theinak a nei. Political party a duhduh din thei zawm thei asi ih a duhduh ca siar thei ngan thei asi. A duhnak khua le hmun ah vai thei asi. Zohman in kham theih asilo, mipi tamsawn duhnak vekin kumpi dan tuah mi a dodal a siatsuah lo poh ahcun.\n2) Kumpi cu mipi aiawh, mipi hrangah, mipi in dinmi asi:\nRam mipi pawl duhnak tuansuak dingah mimal pakhat cio in mai duhdan cio in tuan hnakin mipi kawmkhawm aw in kumpi pakhat kaihhruainak hnuaiah a burin cangvaih tikah ram mipi duhnak cu thasawn, rangsawn le hlawhtling sawn in tuansuak thei asi ti ah ruat asi. Cuvek thotho in ram mipi pawl duh lomi siatnak le ral lak khalin humhim awknak hrangah a thatsawn ruangah ramsung mipi mimal kawmkhawm aw aw in kumpi cu ram mipi in senpi aiawh in rorel le tuanvo la tu dingah din asi. Curuangah, kumpi uknak tuanvo kai tu pawl cu mipi in an duhmi an hril ih mipi aiawh in mipi tulmi tuan thei dingin a tulmi thuneihnak khal pek an si. Kumpi tuanvo kai tu pawlin mipi in an pekmi thuneihnak lenglamah mipi parah zianghman thuneinak an nei lo. Cuvek thotho in mipi in anmah aiawh in tuanvo la dingin an fial sung (can) lawng kumpi tuanvo kai tu pawlin mipi aiawh in mipi parah siseh mipi thawn a pehpar mi thu ah siseh thuneihnak le rorel theinak an nei. Cutin zovek khalin kumpi rorel tu hril dingah siseh kaihhruai awk dan thu khalah siseh senpi vangtlang thu hla pohpoh ah ruahdan le duhdan ausuahpi theinak an nei fawn.\n(Hminsin: Kumpi asilomi pawlkom, pursum leilawnnak le biaknak lam siseh vengsung pawlkom awknak ah siseh senpi vangtlang thawn pehpar in mipi nei in pawlkom dinmi pohpoh ah, democracy thuhram vekin dinmi pawlkom pohpoh ahcun, pawlkom kaihruaitu dingah hril mi le tuanvo pek mi pawlin pawlkom sungtel/member pawlin tuanvo le thuneihnak an pekmi lenglamah zianghman thuneihnak an nei lo).\n3) Dan hmaiah zapi ualrannak:\nRamkulh pakhat sungah mipi tampi duhdan, ruahdan, tumtah le zumnak bang aw lo a um ruangah le pakhat le pakhat duhdan le tumtahmi kalh awk ruangah ti buai awknak um lo dingin le senpi vangtlang duhnak vekin kumpi rorel asi ih senpi in hlawknak an hmuh thei nak ding hrangah “dan” (law) cu mipi duhnak vekin tuah asi. Dan hmaiah ramsung misa zaten rualran/bangrep mi milai dinhmun (equal status) an nei. Milian farah, lalfa lallofa, mi te mi tum, cathiam thiam lo, a dum a ngo, tvp. um loin zokhal dan hmaiah an dinhmun a bangrep theh. Dan cu mipi duhnak vekin tuah asi. Mipi duhnak lak khawm tikah mipi zate duhnak pakhat hnu pakhat sut awk a theih lo ruangah mipi aiawh ih hrilmi kumpi kaihruaitu, dan tuah tu, tuanvo nei tu pawlin mipi duhdan la khawm in mipi aiawh in dan cu tuah asi ih mipi lungkimnak vekin dan cu ti-nung asi. Curuangah dan in “Mipa zokhalin mi nupi nan sualpi lo pei, mi nupi sualpi tu cu tangkafai sawm nga (5) le sepi pathum cawh nan si ding” ati asile ram uktu ihsin lamzin kiang mi vakvai pa khal cumi dan in a kai awk theh. Cui hleiah ramsung mi zokhalin midang pakhatkhat parah dan lenglamah mai duhdan vekin siatsuah le thuthen theinak an nei lo.\n4) Zawi-awi awknak:\nRamsung mipi lakah ruahdan, duhdan, zumnak, fehdan, hnatuan, le nuntu mizia bang aw lo tampi a um ruangah buainak um lo dingin senpi vangtlang zo khalin midang ruahdan, duhdan, nuntudan, le fehdan pawl kha upat thiam in hnaihnawk awk lo dingin zocio khal lungkim thei le zawi awinak a um a tul.\nThimnakah: “Aw” hlir hmang duh tu pawl khalin “o” hlir hmang duh pawl kha “O” hmang lo dingin kham theinak an nei lo, klk. (verse versa).\n5) Langhngan kumpi cangvaihnak:\nKumpi tuanvo kai tu pawl cun mipi aiawh in mipi tulmi hnatuantu an si vekin kumpi rorelnak le hnatuanmi pawl cu kumpi in mipi hnenah theihter ding tuanvo khal anei. Kumpi dan vekin kumpi rorelnak le hnatuannak pawl cu tuansuak mi asi thu a thei duhtu ramsung misa zo khalin theih thei dingin thu hla kimcang pawl cu zoh le hliakhlai theih dingin ret ringring dingin kumpi tuanvo kai tu pawlin mawhphurhnak an nei. Curuangah senpi vangltang le kumpi thawn a pehpar mi thu le hla hmuahhmuah cu langhngan in mipi theih dingin ausuah pi le hliakhlai, ca in suah, zingzawi theih ringring asi. Thuthang ca (News) siseh calai in siseh hliakhlainak (research) in siseh kumpi cangvaihnak le senpi vangtlang thawn a pehpar mi thu pohpoh cu zovek mimal, mibur maw pawlkom khalin hliakhlai, casuah, thuthan, le ausuahpi theih asi, senpi vangtlang humhimnak le thatnak le tumtah mi siatsuah ding dinhmun siar lo ahcun.\n6) Pursum leilawnnak:\nPursum leilawnnak lamah kumpi kutah ziangkim ret theh si loin mimal khalin senpi vangtlang lungkimnak vekin mimal bungrua neih theinak, sumpai tuaktan theinak, sumdawn theinak, company din theinak, tvp. an nei ve. Mimal in ziangtluk ziangvek tiang pursum leilawn lamah zalennak an nei ding timi kha senpi vangtlang lungkimnak vekin tuahmi kumpi danpi vekin asi. KUmpi danpi lenglamah kumpi in siseh kumpi kaihruaitu pawl in siseh mimal bungruan pawl kha zianghman man pek lo in lak theinak a nei lo.\n# FUNDAMENTAL PRINCIPLES OF DEMOCRACY\n# THE FIVE PRINCIPLES OF DEMOCRACY


Falam Ram le Miphun Damnak Hrang Thlacam - Chinland Today Media\nFalam Ram le Miphun Damnak Hrang Thlacam\nMay 21, 2009 5:25 am·3 comments\nFalam|21 May 2007\nFalam Ram le Miphun Damnak hrang ih thla camnak cu Surbung tlang (Zion tlang) ah May 6-9 tiang tuah a si ih thlacamtu mipun 138 le steward 5 an tel thei. Himi thlacamnak a hotu bik hi Evan Bawi Lian Thang le Evan Joseph Hal Luai pawl an si. ( Zuk: Falam Khawpi, Phun Zam )\nThalcam thupi pawl cu Falam mipi thlarau lam ih kan tthang harh theinak ding, hmundang zaal Falam misa pawl hrang, ciicin thlaithlaknak le sumhnam zuatmi pawl hrang, Falam mi pawl fimthiamnak lam le harhdamnak lam hrang, Falam khuapi tidai meisa a ngahtthat theinak ding tivek in 20 lenglo a um.\nFalam Townhall pi remtthat\nA voi 11 nak CUSF Falam ah\nSurbung tlang ih caan an hman ttheh hnu ah May 9-17 sung Falam townhall pi ah siseh, May 18-24 sung PCM Vengpi biakinn ah siseh Evan Joseph Hal Luai hmang in zirhnak pehzom in caan an hmang.\n“Ahlan ahcun pumpak mimal in siseh, bur tete in siseh ram le miphun hrang thlacam cu an rak um ko ding nan, rampum huap in cu a tu hi a hmaisabik a si ding ka zum. Dec 31 2009 ihsin Jan 3 2010 le 2010 April sung khal ah dam ten kan um a si le tu vek thotho in caan hmang ding in kan tumtah a si,” tiah Evan Joseph Hal Luai in Buannel asim.\nFalam zato hotu U Sein Hlaing In Nawhthuh Ei : Update\nMobile SIM Kyat 5000 Man Hakha Le Falam Ah\nFalam Leikak Ruangah Tlawng Inn Ṭhawnṭul; Zirhtu le Tlawngta Harsatnak Tuar\nLEITLUN HUAP MINUNG IH ZALENNAK THUPHUAN SUAH\nTags: Falam, Thuthang\non May 21, 2009 at 7:14 pm\nPathian in kan Falam ram le kan Falam miphun thlaw in suah sinsin hram seh!\nKan Pa Pathian hnen ih kan au mi aw hin kan Miphun pi in ti dam theh ding ti zum nak thawn…\non May 22, 2009 at 1:24 pm\nPathian in, kan Falam miphun hi a thunung hal tu si dangah bawngmal in sawm hramseh!\non May 23, 2009 at 11:15 am\nRam le miphun cicin thlaithak thurel vek cu a tisa hnatuk, a thlarau lotuk ti ih a ruahnak ihsin thlacamnak sung ih telh thei tiang dinhmun kan thleng cu a lungawi umtuk.\nHih thu hi kan ramharsatnak (Zinghnam Paam) in in sim maw silole ziangdang theihnak in in sim. Asilole fiangten kan theifel ngaingai maw ti pawl cu suh ding thu an um hrih ko ding.\nZiangkhal sile Pathian in a sersiammi Ram, Miphun le kan Nunphun sinak pawl kilkhawitu ding ah Laimi in ret tihi kan mipi in thei sinsin in thlarau sinak khal ah Kapkhat hrang lawng ruahnak ihsin kan nun, damcah lai hrimhrim ah thlaraumi kan sinak hmang sintu le Kan cicin thlaithlaknak le kan ram himdamnak pawlkhal telh huap thehtu thlaraumi diktak si thei ding ah Lam in hruai thoknak sangkaa pi si hramseh.\nHminsin: : Thingkung hrampi thu le Cicin thlaithlak thuvek rel cu a tisa tuk ti mi aw tamzet ka thei ruangah tuitum ih an thlacammi zoh in Zinghnam pawl in in thangharh tiah ka ruah ruangah ka run tarlang mi asi.


Tipithuanthum tawdeng ih Leikua "Green Banana hole" sungah Lut an tum | Falam Online Media\n+Knowledge & Entertainment Science & Tech\nTipithuanthum tawdeng ih Leikua “Green Banana hole” sungah Lut an tum\nTipithuanthum tawdeng ih feet 425 thuk, leikua (Blue Hole/Sinkhole) umdaan zirnak/zingzoinak nei tum in Scientists pawl an lut tum.\nFlorida thawn hlattuk lonak, a thuklam 155 feet tipithuanthum tawdeng ih ummi leikua a siih a sungah ziang a um, nunnak nei mi rannung teh a um maw, minung ih hmudahlomi nunnak nei teh an um pei maw, timi zingzoi, zirnak nei dingin Scientists pawl an lut tummi a siih August thla sung ah lut thei an tum.\nAn luh tumnak tipithuanthum tawdeng ih ummi leikua cu Green Banana Hole tiin an ko ih feet 425 hrawng a thuk.\nLeilungpi zaṭek 71% cu tipithuanthum a siih minung kan thleng hrik lonak hmun zaṭek 95% a um lai ti`n mithaim pawl cun an sim ih, a tu an lut nakding blue hole khal asunglam thuhla zianghman theihmi a um lo.\nAtu leikua ih luttuding pawl cu kum 2019, Florida, Sarasota tipi sungih leikua “Amberjack” timi sungih rak lutdahtu pawl an siih an lakih ṭuanvonei pakhat cun, “Green Banana kua ah voikhat kan lut nak ding a siih hmaisa kan lut nak Amberjack thawn ziangvekin an dangaw timi kan theicak zet.”\n“A hlan kanlutnak hnakin a thuk ih a pianhmang khal a danglam. Asung ah ziang a um ding ti khal kan thei lo. Exploration timi a nuamnak cu hmun thei dah lonak ih va feh kha a si” a ti.\nHivek, tipithuanthum tawdeng ih leikua hi leitlun hmun tamzet ah a um ih a lut ding, ṭih khal a nung zet. Sinkhole tamzet ahcu in-ti ih hmang theimi tidai thiang a suak ṭheu ih, a tui` an lut tumnak khal Florida underground tidai system thawn pehzomawnak a nei maw timi khal zoh phah an tum a si.\nGreen Banana Blue Hole sungih lut tuding scientists pawl cu U.S. Geological Society, Florida Atlantic University, Mote Marine Laboratory, Georgia Institute of Technology ih mithiam pawl an siih US cozah kaihhruaimi National Oceanic and Atmospheric Administration pawl ih bawmnak thawn lut tummi an si.\n“Green Banana” timi hmin cu zo in a rak sak tikhal theih a si lo ih, a kiangkap ih umtu pawl cun a leikua kiangah banhla hring a phuanaw mi tamzet an rak hmudah ruangah Green Banana tin an ko a si an ti.\n← Sweden company in Covid 19 Nathrik 98% Thattheitu Mouth Spray tuahsuak\nVAR Tiva Ah Mihlo An Hawl →\nJames Charles video in India mipi ti Lung Awi Lo, Kan Nunphung a hmuhsuam an ti\nThih Khat Ka Luat Ni


Hringtu A Nu Pawngsualtu, Thattu, A Lu Tantu Mipa Cu Rualpi Ṭha Ah Ava Tuah – Meifar\nHringtu A Nu Pawngsualtu, Thattu, A Lu Tantu Mipa Cu Rualpi Ṭha Ah Ava Tuah\nJanuary 4, 2022 admin Leitlun 0\nKum 24 mi Jennifer cu hngakṭah runinn ih thanglian a si ih a upat hnuah hringtu a nu a hawl, arak umnak Children’s Home Society of New Jersey ah ava feh ih a nui thuhla cu a zingzoi.\nHringtu a nu cu hlawhhlang a si ih December 2, 1979 zan ah misual hminthang an timi Richard Cottingham in a that thu a theisuak. Nunau pakhat thawn Hotel room sungah a that, an lu a tanbul ih an kut khal a tan. Tuini tiang an lu hi an hmu nawn lo, cun a nui ruak kiangih um nunau pakhat ih ruak cu zo a si ti tuini tiang an theithei hrih lo.\nRichard hi misual hminthang a si nan tualsung palik pawlin an kai thei dah lo, vei tampi cu zuri, motor mawngdan diklo tivekin an kai nan an suahsal ṭheu. Mifel le miṭha zet vekin a lang ruangah zohman in misual a si ding ti hi an zum lo, a nupi thawn an ṭhenaw zo ih a nupi cun a thluak lam fehdan a diklo a ti.\nNunau a pawngsual ih a that ṭheu, tulai vekin zingzoinak ṭha, CCTV tivek arak um hrih lo ruangah tualsung palik pawlin an kai lohli thei lo. May 22, 1980 zan ah fala pakhat a lei ih hotel sungah an riak, that dingin a puahcok rero laiah fala cu a tlansuak thei ih hotel hnaṭuantu pawl hnenah a thilton cu a sim thei.\nCutin hotel hnaṭuantu pawlin palik pawl an ko lohli ih an kai ngah, a sulhnu pawl an zingzoi tikah minung 11 a that zo ti official in an phuang. Amah cun mi 85 maw 100 hrawng a that thu a phuangaw nan a thatmi pawl ih thuhla cu a cipciar in an theithei hrih lo. A thatmi pawl cu an lu a tan, an kut le ke a tan ih an sungril pawl a urkang ṭheu.\nṬhenkhat cu an pawhte a tansak ih an hmai ah a ret, an lu a tanbulmi pawl cu tuini tiang an hmu thei nawn lo. Ṭhenkhat a thatmi ruak cu tuini tiang zo an si ti khal an theithei lo, palik pawlin an kaih hnuah nunau tam zetin anmah pawngsualtu a si thu an ra phuangaw supso ih thubuai tampi an orhter.\nZiangruangah hitin hlawhhlawng pawl a that ṭheu ti cu a phuangaw duh lo ih an zingzoi rero lai, nunau a hremmi pakhat in, “Nasa zetin in hrem, ka pawhte hmur khal a keutan zikte. Mihlothlau nu! hlawhhlang na si ruangah na sual man cu na tuar ding. Midang khal an tuar rero zo’ tin in hringhro rero” tin palik hnenah a phuangaw.\nJennifer in a nu thattu cu palik pawlin an kai zo ti a theih ruangah aumnak thawnginn sungah ava feh ṭheu ih ṭha zetin a pehtlaih, an tongawk ringring hnuah rualpi ṭha ah an cang ih an capoh aw ṭheu. Kum 75 kim zo Cottingham khalin rualpi ṭha vekin arak pehtlaih ve.\nJennifer in, “Ka thinlung ka ti kau ih nel’um zetin ka va tong ṭheu, a hrangah zalennak ka pe. Hitin ka va pehtlaihnak cu ka nu ruangah a si, ziangruangah ka nu a that ti hi theihsuah tengteng ka tum rero lai. A thatmi nunau pawl hrang le ka nu hrangah tualthattu cu rualpi ṭha ah ka va tuah. A thilsuah tuahmi pawl khal in sim rero zo, thubuai 75 cu kan haisuak thei zo ih ka nu a thatnak san hi theifiang ka tum. Ka nu thawn kum 2 lai an theiaw zo thu tla in sim thei, ka zingzoi suak hlanlo cu ka buapi vivo ding” a ti.\nRalhrang In ‘Kanpetlet Raltlan Pawl Nan Ra Kirsal Lo Asilen Nan Inn Kan Lo Lonsak Ding’ Tin An Hringhro\nLeitlun Ih Hmin Saubik Cu A Birth Certificate Khal Saupi In An Tuahsak


Interview ding ni le thla thawn - Chinland Today Media\nInterview ding ni le thla thawn\nFebruary 17, 2009 10:18 am·0 comments\nCT/ New Delhi, 17 February 2009\nDelhi ih um raltlan vakvai pawl hrang ih lungawi um zetmi thuthang pakhat cu 2010 ih interview ding pawl cu 2009 ah an thawn timi a si. Hi an thawn thu hi New Delhi ih UNHCR cun vengtin ih raltlan vakvai mipi punkhawmnak hmun le office tamsawn ah ca a tar. UHCRC thuneitu pawl ih sim daan vek a sile, 2009 ih interview ni an thawnmi pawl cu an mah le inn ciar ah ca kan kuat tin an sim.\nUNHCR cun 2010 ih interview ding hmuahhmuah 2009 ih an thawn thluh le thluhlo a rel lo ih March (6) ih interview thawnnak cakuat an dawnglo a sile, a hnuai ih ni le thla nganmi vek in UNHCR ah an ra suthliah thei a si tin an sim. Asinan, UNHCR pawl cun March (6) hlan ih suh an duh lo thu tla an ngan tel bet.\nUNHCR thusuah a sivekin hiti vekih interview ni le thla an thawnnak san hi zo hman in an thei felfai lo. 2010 ih interview ding timi pawl hrang ahcun March (6) kim lohli ding le a ni le thla thawnsak le sak lo pawl theihfiang lohli ding an hngakhlap zet. Delhi ih Chimi raltlan pakhat tla cun “ Beidawng zetin nitin Rs-70 fangte ka hlawh, ka interview ding kum le 2010 a si. Asinan UNHCR thusuah ruangah cakuat ka dawng hrihlo nan ka hrangah ruahsannak malte tal a um ve ih thuhla ka theifiang duh zet thlang” tin a sim.\nInterview ding ih tiam thla Suhhlam ding nithla\n2010 Jan : 2009 March 12-13\n1010 Feb : 09 March 18-19\n2010 March : 09 March 25-26-27\n2010 April : 09 April 1-2-3\n2010 May : 09 May 8-9\n2010 June : 09 April 15-16-17\n2010 July : 09 April 22-23-24\n2010 Aug : 09 April 29-30\n2010 Sept : 09 May 6-7-8\n2010 Oct : 09 May 13-14-15\n2010 Nov : 09 May 20-21-22\nNew Delhi Raltlan Pawl Lungawi Nak Malte Nei\nDelhi Ah Chin Nu Vaipa In Kaihhrem Tum


Publius in Felicitua cu mi tampi ih upat zet m...\nZiang vek tleunak ha na si? Nang mah...\nZumtu na si ah cun a sunglawi zet mi Bawi Jesuh ih taksa pakht na si ve. Pakhat cio in maw,mitam pi komin maw, ziangvek va si khal ah kan hnen ih Pathian a duh mi cu hi leitlun ah Pahtian ih tleunak cu mi hmuahhmuah hnen thleng ding in sim ding, tleu ter ding hi a si. Mi tam pi in Biakinn ( church ) cu social tuah nak, tawng aw khawm nak men ah an ruat. Bibe in cutin a sim lo. A can can le biakinn kan feh tik ah, thangthatnak hla s...\nTuzan bible study cu Semtirnak bung 14 a si ih kan hlawk nasa. Thazang ka ngah mi te lo hlawm ve ka duh. Lot cu a mah duh zawng lawng zoh in Pathian ih duhzawng a zoh nawn lo ruang ah a um nak ah harsatnak lawng in a khat. A mit ih hmuh thei mi lawng hi tha tawk ah a ruat. Sodom le Gomorrah khua cu mit hmuh ah cun an tha zet nan nikhat ni ah cun a hlo ral thluh. Nitin kan nunnak ah hril di...\nPathian in hngak hrih aw in ti...\nBawi Jesuh hi leitlun a rung tum lai ah Judah miphun pawl hi rundam an tul lai fang a si. Asinan a rung tum ngai ngai ah cun thlarau lam runtu hnak in taksa le ram runtu ding ah an rak duh sawn. Siangpahrang inn ih suak ding kha caw kuang ret nak a niam bik ah a rak suak. Mi fim, mi lian le politics thiam pawl thawn pawl lo in mi farah, rukru, misual l...\nCuruangah tirhthlah pawl le kawhhran upa pawl cu cuih thu ruat dingah an tong aw khawm. Caan reipi an el awk hnuah piter a ding ih, " ka u le ka nau tla, nan theih zo vekin kei hi nanmah lak ihsin Zentail mi pawl in Thuthang tha an theih ih an zum thei venak dingah thuthang tha na henih sim dingah Pathian in i hrilnak a rei zo. Cule mi hmuahhmuah ih ruahnak a thei thehtu Pathian pomnak...


Mithianghlim Sebastian thuan thu tawi sim nak | Radio Veritas Asia\nPathian ih duhdawtnak a mal, a heu ti a um lo!\nPope in tlawngkai nithum ni ah khawmzawhtu pawl thawn an ton awk caan ah Pathian thangthat nak thu a rak ruat. Thuruahnak cu Bawi Jesuh in a nunram ih a hmuhton mi pawl thawn a rak thok. Bawi Jesuh in Vancungram thu a sim tikah mangbangza pawl khal a rak tuah. Asinain, rundamtu ih riantuannak cu harsatnak a rak tong. Bawi Jesuh hmai ih Baptism rak pe tu Johan khal in a par ah rinhleh nak a rak nei. Pathian thuthangtha a ngai tu mipi pawl khal Bawi Jesuh le a thuthangtha sim mi an rak dodal. Hi vek in remcang lo nak pawl a tong ko nain, Bawi Jesuh in Pa Pathian a rak thangsiat lo ih lungawi ten a rak lawm. Ziangahtile Bawi Jesuh in Pa Pathian hnenah lungawi thu a rak sim ih a rak lawmPathian cu a si nak thawn lawm a co\nBawi Jesuh in Pathian si nak ih a suah nak vek in Pathian a rak sunloih. Van le leilung a uk tu tiah a rak ko. Hi vek ih thlacamnak cu Pa Pathian cu leilungpi uk tu a si. Curuangah thaw nei tu pawl le thaw thaw thei lo mi pawl a uk tu Bawi a si. Pa Pathian thangthatnak cu a mai a sang bik mi a Fapa ti mi ruahnak hmuhtonnak ih a suah nak a si.\nPathian in mi te nau mi pawl thluasuah a pek\nBawi Jesuh ih thlacamnak ah a nautabikl mi pawl thluasuah pe in a kilhim ruangah Pathian hnenah lungawi thu a rak sim. Bawi Jesuih thuthangtha ngai tu mipi pawl sungin mah le mah mifim, mithiam pawl tiih a ruat aw tu pawl khal an um. Hi pawl in Bawi Jesuih thusimmi pawl rinhleh nak thawn an thlingthla.Cui thanau bik pawl cun Bawi Jesuh ih thuthangtha khal sambaunak um lo in an rak cohlang. Hi vek ih a can nak cu Pathian ih duhnak a si ih hi vek in a cannak hrangah Bawi Jesuh cu a lungkim zet.\nKan nih khal kan lungawi a tul ih hlei ah kan nih khal tangdornak thawn Pathian thuthangtha zum in kan cohlan a tul. Bawi Jesuh ih thlacamnak cu cui caan ah a sung mi vek a rak si. Cu vek in kan mai sunnak khal a danglam mi hmuhnak thawn zoh a tul.\nPathian thangthat nak ah a thupibik in thatlonak in in huap caan khal ah Pathian thangthatnak cawl hlah uh. Thlacam bet a tul. Hi vek ih tuah nak cu Pathian hrangah a si lo. That lo nak kha tha khoh zet ih pahsuak thei dingah a si.\nTukforh nak toncaan ah khal Pathian thangthat uh\nThangthat phah ih thlacamnak cu thinlung thiangfai mi pawl ih thinlung sungih a nung mi lungawi nak a si. Hi thinlung a nei tu pawl in Pathian an Biak hlan pi ihsin zumnak ah Pathian a duhdawttu pawl an si. Thluasuah um nak cu nuam caan lawngah a si lo. Harsatnak ton caan khal ah Pathian thangthat thiam a tul. Hi vek ih a tuah thei tu cun hmuh daan thar, ruahnak thar in a hmu ding a si. A ruah mi a dik vivo ding. A ruah nak a kau ding ih hlapi tiang a hmu thei ding.\nMithianghlim pawl ih zohthih tlak nunram\nSt. Francis Assisi in Pathian ih sersiam nak thangthat nak hla pakhat ah Laudato si ah a remcang caan ah thangthat hla ska nak a si lo. Harsatnak caan ih thangthat nak cu duhsan a nei zet mi thlacamnak a si. Hi thlacamnak cu St. Francis in a nunnak a cem zik zawng te tiang tukforh nak cu taikhap vek in nasa zet in a tuar thu a rak ngan. Cu vek caan ah Mithianghlim pawl cun dinhmun a phunphun hrangah Pathian an rak thangthat thei. Sersiamnak ruat in thazaang la phah in a rak thangthat. Thih nak khal a rak thangthat thei.\nThihnak khal cu nunram thawn then a theih lo mi unau ah a rak ngan. Kan nih in Pathian cu tikcu hril lo in le dinhmun hril lo in Pathian kan thangthat thei thu Mithianghlim pawl ih zohthihtlak nunram in in zirh a si. Ziangahtile Pathian in minung pawl kan that ah siseh, kan siat ah siseh, in duhdawt ringring. Hi thinlung um tu daan cu thangthatnak ih a hrampi a si. Pathian cu tukam a thlen suak tu rualpi tha a si. Pathian ih duhdawtnak cu ziang vek dinhmun khal ah a mit dah lo ding.\nHi thuthang cu Vatican thuthang ih kan don mi a si.


Ka Rak Theih Dah Mi Sayakyi Zung Luai | VCTH\nKa Rak Theih Dah Mi Sayakyi Zung Luai\nHome » Cahram » Ka Rak Theih Dah Mi Sayakyi Zung Luai\nBy vcth on January 16, 2010.\nTuzing ka email ka check cu ka siar peih lo zet mi mail pakhat ka rak hmu, cucu “Pu Zung Luai in mual in liam san,” ti a si.\nFalam ih suak le ṭhanglian cu ka si ko nan Sayakyi Zung Luai thawn hmaiton ih thurel tlangnak, thunuam ruah aw khawmnak tik cu caan ṭha ka rak ngah dah lo. Kei Cambary veng, a nih Cinmual veng ih um a siih ruangah maw, kan kum a rak thlau aw deuh ih ruangah maw cu thei hlah! A hmin belte ka rak theinak a rei zet.\n2004 ah Vancung Thaihlio in Falam mino pawl ih kan theih a ṭul mi niangnganzii thu, ram thuhla tin Seminar nei kan rak tum. Cui seminar ah thusimtu ah zo a ṭha pei ti rual le pawl thawn kan ruat khawm. ‘Sayakyi Zung Luai” kan sawm le a ṭha ding tin rualpi pawl in ruahnak in pe. Kei tla sawmnak ca fate keng in Sayakyi Zung Luai ih inn lam ah ka pan. An inn ka thleng, inn sangka cu ka king, “rak lut aw” tin in rak ti. Tohkheng parah Putar pakhat thuthangca a siar rero mi ka hmu. Kei tla hihi Sayakyi Zung Luai a si ti ka thei, keimah le keimah hmel theih awnak ka tuah, cu le Vancung Thaihlio thuhla ka sim, thuthang cazual kan suah mi tla ka pe. Cule ka rat sannak ka sim. Hni siamsi in, lungawi sopar ten in rak cohlang.\nKan seminar cu New Vision Boarding School ah kan rak tuah. Sayakyi cu tik cu caan hman zetin a rak thleng. Cun thuhla phunphun cu in rak ruah. “Kan ram hrangah a dik mi Federalism lawngin a harhdam mi uk aw daan a suah pi ding ih a zum thu, cui a dik mi federalism cu NLD ih kaih hruainak in kan ngah thei ding ti ruahsannak a neih thu, Falam NLD ih hotu a ṭuannak san cu a peih tuk ruangah siloin hotu um lo ruangah kum upa a sinan keimah tal in ka hoha lole zohman in hih hna an ṭuan lo ding tiah tlawmngainak thawn a ṭuan thu, a inn ah MI pawl le palik bawi pawl an rak ra lai ih a kawk hngai ciamco thu, a fa le hrekkhat in niangnganzii in cawl aw la sia kan lo thah ding an ti nan “nan sia thah ka hei lo” tiih a ti thu, Kan Chin ram khawlipi Falam ihsin Hakha an ṭhawn laiah amah le a tlawngta pawl in lamzin phit tahrat in sandahpiah an tum nan Falam upa pawl in cu ti cu a ṭha lo kan mah upa pawl in kan tawlrel ding tiih an rak ti mi a ring ruangah tu ni tiang kan ngah sal thei nawn lo mi kan khawlipi a thawn aw thu, cu tiih upa pawl ih an rak ti mi a lung; lunglo in rak tuah ding ka sinan tiin amah le amah thiam lo a co aw thu pawl le thu nuam dangdang tla in ruah.\nVancung Thaihlio cu pawlkom fa te kan siih thusimtu tla ziang laksawng pek ding kan rak nei lo, amah thusimtu ih kan sawm mi Sayakyi Zung Luai sawn in VCTH cangvaihnak ah peisa 3,000 in rak ṭanpi.\nSayakyi Zung Luai cu tlawng Sayakyi tla a rak si, cuhlei ah niangnganzii (NLD) ih hotu tla asiih a tifetfet ding, upa pawl hnen lawngah thuruahron a paih ding tin ka rak ruat, nan ka ruat vek a rak silo. Pawlkom a nuam, mino pawl hnen ah thusim, thuruah a peih zet, cu pawl ruangah Cinmual lam ka feh tinten an inn ah ka leng phah ringring. An inn ka leng tinten an nu ( ka pi Zung Cer nu) in suncaw thaw te in tim zal sak ringring.\nAn inn ka len tikah U Nu sanlai ih ‘ramkulh biaknak kan duh lo’ tiih sandah an piah lai ih an ca tar mi (puanthan thawn tuah mi banner) tla a kil khawi lai ih cu mi tla cu in hmuh. Kan Chinram pursum leilawnnak ah Wine in hi international export tiang kan tuah thei ding ti a zum thu tla in ruah. Inn sungkhaan ah a lut ih a theipi wine tuah mi cu palang tum ngaingai in a rak keng. Cule khuat fate te ah in thlet sak ih in in ter. Cun Chess na lek maw tin in sut ih kei tla Chess lek ka thiam thu ka sim. Cule a Chess board a lak ih Chess kan lek. Cumi ni cu a neh in ka tlung.\nTik cu caan tawk fang a rei in Ṭiahdai ah pastor ka ṭuan. Sayakyi Zung Luai cu Falam ka um lai vekin ka leng man nawn lo. Cun, Chiang Mai ka ra zik ah voikhat ka leng ta. Cunah ah a voihnihnak Chess kan lek sal. Cumi ni cu a sung in ka tlung. Neta kan ṭong aw tikah a voithumnak, final kan lek ding tin in ti, asinan cui tik cu caan cu a rak um thiam nawn lo.\nTlai mearmo tiang, tarkun tiang ram duhdawt in ram hrang hna a ṭuantu, mino pawl hnen ah ruahnak hlawm in thazang a pe ringring tu, kan Chin ram ih deirel arsi kan lo upat, na ṭuan mi pawl le na ralṭhatnak pawl cu nonawn pawl hrangah kan thazang a si. Leitlun sandeng tiang na hmin a dai dah lo ding, nonawn pawlin na thu sim le rel kan khop dah lo ding.


September Thla In A Satbik Caan Hminsin Tuah Peh - Chinland Today Media\nOctober 16, 2012 8:35 am·0 comments\nSeptember tla hi leitlun ih a satbik can a si tiin mithiam sang pawl in an hmu suak. Kum 2005 tiang ih an rak hminsinnak ah September thla sung hi leitlun nikhua satbik can a si tiih an hminsin veili nak a si. Tui kumkhalah cuvek thotho in September thla cu a sat bik can a si lala.\nCawhrual in leitlun khawsat lam cu 60.2° F (15.6° C) a siih a tlangpiih a satlam hnakin 1.2° in a sang sawn a si tiin National Oceanic and Atmospheric Administration pawl cun an sim.\nHi tiih khawsa hi vei 16 lenglo 2000 hnulam ah a thleng zo thu NOAA pawl in an rak sim ve. A daihlam hminsin hi 1916 ih an hminsinmi, kum 96 lai liam zo mi hi a netabik ih hminsin um sun cu a si hrih lai.\nA hleice ih a luarnak hmun pawl cu South America, Japan, Russia, Canada le the Atlantic Ocean pawl an si ti khal cun NOAA pawl cun an tar lang. Kum 2010 hi a hlumbik ding ti ah tu ni tiang zum a si laiih a sangtu ahcun 2005 kum a si tiin an ti. Leitlun ih a satlam hminsin hmuahhmuah hi kum 1997 hnu lam lawnglawng ah an si thluh.\nKawlram in ramkheltu mi 96 kai sal


Mineinung zet Pitar pakhat cu Tlangval kum 19 mi thawn an umtlang lai kai ngah; VIDEO – Buannel News\nDecember 17, 2018 Buannel News COLLECTION, HOT NEWS, Latest 0\nTufang YouTube Channel ih laar zet pakhat cun Tlangval note tuaktam zet cu an hire ih kum 50 lai ih upa pasal fate nei zo nupinu pakhat cu an thlem ter. A thupten Video an rak zuk ih Nupinu pasal fate nei zo cu mualpho takin, zianghman sim ding um nawn lo khawp in a um ta riai. Kan Laimi mi tampi hivek in kan nupi/pasal hi hniksak ve hnik sehla mai’ nupi/pasal hrangih rinumlo ih mualpho kan tam zet ding.\nThu um dan cu; innsungsang pakhat mi neinung zet an si ih inntekpa bik cu kum upa thlang ti fam cu a tar biambi deuh. Fanu le fapa an nei zo ih an fate khal an upa ve zet thlang, company an nei ih miharsa an si lo lawlaw. Pa bik cun Nubik hi ziangvek lungput a nei ih ziangvekin ka parah a rinum ti hliahfiahnak ah hi YouTube Channel hi a hire nak a si.\nTlangval tuaktam zet cun milian nupinu cu khawlak ah a tong ih tongkam sexy zetzet in a bia, a phone number a dil ih can tawkfang an biakawk hnu ah tongaw dingin an lungkim. Nupinu cun ka pasal cu zingih hnaṭuan a si ruangah reilote sung lawng ka lo tong man ding tiah a sim. Tlangval khal cun na ra ding asile skirt tawite rak hruk awla na awmba lang deuh dingin ceiawk aw, tiah a sim.\nNupinu kum 50 lenglo ih upa a si nan, a pasal fate cu theihhngilh in tlangval tuaktam le tleirawlte zuan in a cei-aw ciamco. Sexy zetin a ceiawk hnu ah tlangval hnen cu a feh. Himi an cangvaihnak pawl hi Video in an rak record thluh, asinan nupinu hin Video ih an record le record lo a theilo. Channel neitu cun na nupi cu hi dinhmun a si zo, kan duhtawk pei maw? tiih a sut tikah putarpa cun a cem tiang si lawlaw seh, thudik laihlang ih thudik theih lawlaw ka duh a si, a ti ih cutin an peh vivo.\nTlangval ih umnak address cu pitarnu cun a sut ih a va feh taktak, tlangval ih umnak inn ahcun Camera an rak retcia ṭhepṭhep, putar khal lengah a thupten an umter. Nupinu cu innsung a rung lut ih tlangval ih fial vekin sexy zetin a cei aw, a thupten a rak cak tuk ziar khi a rak si. Tlangval cu a pom ih an tongtlang, nupa sinak an hmantlang dan ding pawl an relkhawm. Tawkfangin tlangval cu room pakhat sungah a lut ih Video rak zuktu pa a ra suah ter, nasaten thu an sut ih nun an sim, mi farah zawnzai tla nan si lo, hivekin na nungcang an ti hnu ah an suak ter.\nInnleng ihsin a pasal in a rak bawh ih, “Ziangso an ti?” tiin thusut phah in “Na Phone I pe aw” tiah a dil ih a Phone a pek hnu ah, hmun dangdang ah an feh, an ṭhen aw.. Ziang an bang pei maw, thuhla theih a sin awn lo. Pacang/Mipa lawng hmang tleirawl fala duh ih rak ler ti laklai ah nupi/pitar pawl khal hi hramhring cu an rak ngaina ve thotho a si hi teh maw. Hi Video hi film an can menmi a si lo, a taktak rori an tuahmi a si.\nVideo rak zoh ve hnik law;\nVideo a lang theilo pang asile, zianghman langlomi screen parah hmet awla a ra langcih mei ding.


Taunggyi Ih Bomb Puak Ah Palik Pakhat A Thi Ih Palik Dang Pahnih Hriamhma Tuar – Vapual Auaw\nShan ramkulh Taunggyi khawpi zinpi ih bomb puak ah palik pakhat a thi fel zo ih pahnih dang pahnih khal hriamhma bese tuk an tuar. Bomb cu may 20, zanlam nazi 5:55pm hrawngah puak a si.\nMi pahnih bike in phur aw cun lamzinpi laiah sarang ih thilfunmi an tanta ih an tlansan. Cumi cu lamzin vak mipi ,mawtaw le bike feh pawl in an hmu nan, zokhal zoh loin an fehsan vivo men. Zinpi zir ih duty palik pakhat hawkdak cun lamzinpi lai ih retmi thilfun cu a va pan hnuah a ongih a zohfel. A zoh rero laiah palik dang pahnih in an va naih ve ih an umkhawm lai ciah ah bomb cu a puak.\nBomb puak ruangah palik pakhat cu a hmunah a tlu cih ih palik dang pahnih cu bomb puak betin an taksa a ngah veve. Palik tlu cu zamrang zetin sizung fehpi a sinan, may 20 zan thotho ah a hriamhma naa tuk tuarsuak thei loin a thi. Palik 3 cu ralkap in fawm hruh loin mipi thlingthlatu dingah an fialmi an si ih pakhat a thih thu khal mipi theihter an duh lo. An sungte malte lawng telter in vuinak an neihsak ih mithi cu palik siloin mipi thi ah ralkap cun an suah tum.\nMithi rualpi pakhat cun “A hriamhma tuarmi ruangah sizung ah a thi fel zo. Aungpan sizung ah vuinak an nei cih ding tiah ka thei. Palik thi cu mipi theihter an duh lo ih fawm hruh lo a si ruangah mipi menmen thi in thanter an tum a si,” tiah a ti.


A Sungih Tel Man - Chinland Today Media\nJuly 10, 2010 12:57 am·0 comments\n2 Korin 11:22-33\nCule thil dang thu rel loin kawhhran zawn ka ruahnak hrimhrim in nitin thilrit bangin i nen. – 2 Korin 11:28\n– Job 41-42\n– Tirhthlah 16:22-40\nLeitlun Raalpi Aveihnihnak (World War II) ih ciinken tlak thu zuknung (film) an zuklai ah, a zuktu Ken Burns le a hnattuanpi pawl in raalkap zuknung tampi an zoh taa. Peleliu ih do awknak cun an mang tiang hman a siater ttheu. Sacramento Bee thuthang ngantu Rick Kushman hnenah Burns in, “Hlan ih a rak cangmi mithla le an aw-khawk na ngai ding. Cuti’n nangmah le nangmah thinlung buainak sungah na thlak aw ding,” tiah a sim.\nKutzung thiamnak lam in siseh, thlaraulam in siseh, midang ih cangvainak ah na tel a si ahcun tel man a um. Paul in, “Cule thil dang thu rel loin kawhhran zawn ka ruahnak hrimhrim in nitin thilrit bangin i nen. Mi pakhatkhat a ttawnttai asile kei khal ttawnttai in ka thei aw ve. Mi pakhatkhat sualnak sungih a tlu-bah asile thinharnak in ka khat,” (2 Korin 11:28-29) tiah a ti.\nOswald Chambers in, “Pathian ih midang a duhdawtnak sungah kan tel ve a si ahcun, thlaraulam cangvaihnak sungah kan lut ih cumi sungah mangbangza in tlu lo te’n um theinak huham kan nei a si,” a ti.\nPaul in Pathian ih cahnak cu kan ttonttaih caan ah kan nunnak ah a famkimbik a si a ti (2Korin 12:9). Jesuh in leitlun ah cangvai dingin a mankhungbikmi a nunnak a pek ih cuih a duhdawtnak cu midang hnenih kan hlawm sin thei ve tikah kan thlarau nun in cakter a si. – David McCasland\nDerdai hmanla tu ni ah na rian thei,\nKhrih thupek thlun in;\nA laar lonak hmun le dodal awknak lakah,\nJesuh cahnak thawn na ding thei. – Hess\nPathian kawhnak kan thlun ahcun, a ttulmi thazaang in pe ding.


Pu Trump thlah zalen mi ah tel ding a zum aw tuk nan ….. | Falam Online Media\nUS President Donald Trump in a thuneih netni ah sual tuah ruangih mawhnak nei, thilsualtuah puh tuar, thilsual tuah ruangih thawngtlak minung 100 luan cu an sual ngaidam in a thlah zalen.\nCumi lakah Fort Worth, Texas ih thawngtlak Joe Exotic khalin a telve ding a zumawzet nan hmin cazin an suah taktak cu a rak tel lo. Pu Trump thlah zalen mi ih telveding a ringawtuk ruangah inn a tlun nak ding mawṭaw sau khal a rak retter cia ṭhepṭhi.\nKum 57 mi “Tiger King lole Joe Exotic” tiih theih lar Joseph Allen Maldonado-Passage cu US ram ih ramsa hmuan tumzet nei dah mihminthang a si.\nRamsa that/hrem ruangah le a kut sung in a ramsa longsuak tumtu aral Carole Baskin a that tum ruangah kum 22 thawngthlak tuar a si.\n‘Looks like Trump is on team Baskin after all,’ one person wrotehttps://t.co/2hyZ7P1FE1\nLeitlun huap ih a hminthannak cu ramsa hmuan a tuah dan, a ral Carole Baskin a that tum dan, thilsual a tuah lai video zuk mi tivek pawl cu “Tiger King” timi hmin thawn NetFlix in documentary video a tuah sak ruangah a si.\n“Tiger King” documentary cu Kum 2020, Netflix ih zohtu neitambik video a si. Lemcangsalmi siloin ramsa hmuan ih rannung an fingkhawi dan, ramsa an that lai, Carole Baskin that tumin an phiarsawm lai tivek tiang a lang thluh ruangah soiseltu khal a nei tamzet a si.\n← Covid 19 ruangah Rihkhawdar Siizung an phit sung +Rihkhawdar dinhmun\nFalam Volunteers pawl an caurau, Thazaangthar an ṭul →